Pinpilinpauxaren Zirkoa - Ane :)\nCarta de Babette\nFima hau ikusterakoan, inpresio txarra eman dit. Oso gogorra iruditu zait, oso gaizki tratatzen dutela. Hasieran gaizki zegoen eta bukaeran oso ongi buekatu zuen. Filma oso gogorra izan da.\nNire uztez, guri bultzatzen gaituela gure alderdi bakaikorra, film hau ikustera. Batzuetan sentitzen dugu, gure alderdi bakaikorra. Askotan ikusten dugu bakarrik gaudela, baina errealitatea ikusten badugu, konturatuko gara ez zaudela hain bakaikorra. Lehengo zirkuan, Bariedade zirkuan, oso bakaikorra sentitu behar zuen protagonistak, oso gaizki tratatzen diotelako eta agintariek agindu egiten zioten eta beti behartua egon behar du. Bigarren zikuan, Plinpilinpauxaren zirkuan, berriz, ez zen sentitzen hain bakaikorra protagonistak, talde lanak egiten zituztelako eta agintariak ez diote gauzak egitera behartzen, zirku honetan laguntzen diote.\nGure gelaren giroa, batzuetan oso gogorra iruditzen zait eta batzuetan pentsatzen dut, Bariedade zierkuari hantza haundia dugula. Lanak bakarka egiten ditugu eta hori ez digu asko laguntzen, guk lagunak izatea. Gure gela Barietate zirkoa bezalakoa bazalakoa da eta pertsona batzuk elkartzen direnean besteei buruz zerbait esaten dute eta hori zenbait pertsonentzako min asko egin dezake.\nNiretzat errespetua, bestea den bezala onartzea da. Denei zor diegu bergirunea da, hau da, ondo tratatu behar duzu pertsona bateri gero zu tratatua izan nahi duzun bezala. Errespertua, pertsona bat beste bateri ondo hitz egin eta ez nahi duen bezala da.\nErrespetu urraketa batzuk dira: far egitea, aurpegi txarra jartzea,... Iraintza egitea, ez entzutea, kontuan ez hartzea, haintzakorrak ez harzea, ....\nPimpilinpauxaren zirkuan errespetua dago eta hori bai ikusten dela. Laguntzen diote eta ez diote behartzen ezertara nahi duena egin dezake eta adibidez barietate zirkuan kontrakoa, beti behartzen diote eta ez diote laguntzarik ematen. Horregatik eta beste arrazoiengatik uste dut pimpilinpauxaren zirkoan errespetua dagoela.\nBatzuetan bai izaten dira gure hartean errespetu faltak. Batzuetan asko eta min asko egiten dute. Errespetu faltak egiten dituztenak ez dira konturatzen min asko egiten dutela, horduan beraiek segitzen dute eta adibidez niri min asko egiten dit.\nNire ustez, errespetatzen didaten gehienak nire lagunak dira. Beraiek uletzen didate, laguntzen didate eta basteen gandik gaizki baldin banago asko laguntzen didate. Nik hori ikustean, sentitzen dut beraiek direla banetan errespetatzen didatela eta nik horregatik baraiei ez dizkiot errespetua faltarik egiten.\nNik errespetu falta asko sufritu ditut. Bultzatzen didate, jo egiten didate, nitaz far egiten dute eta gauza gehiago ere. Niri hori egin ondoren oso gaizki sentitzen naiz eta ez dakit zer egin.\nErrespetu faltak egiten didatenean ez dakit zer egin, orduan, nik egiten dut ez zaidala axola bezala, baina ez da egia. Ez dakit zer egin, berari berdina egin, ixildu eta ez egin ezer edo irakasle bateri esan... ez dakit.\nC) Willek Mendez jaunari karkaxa botatzen dio, molestatzen hari diolako. Willek ezin duelako ondo babestu karkaxa bata zion. Oso gaizki sentitzen da, berari molestatzen hari diolako.


AEK Gasteiz: Zer da Egingo Al Dugu?\nZer da Egingo Al Dugu?\nEgingo al dugu? Gasteizko AEKren bloga da, baina blog hau Gasteizko AEKren jarduera osoaren erakusleihoa besterik ez da. Hemen irakaskuntzan, praktikan eta euskararen normalkuntzan diharduguna ezagutu ahal izango duzu eta bertan parte hartu, iritzia eman eta esperientziak trukatu.\nIzan ere, AEK hizkuntza akademia baino gehiago da. Gure euskaltegiek euskal txokoa, kulturgunea izatea dute helburu beti. Bertan euskara eskuragarriagoa egin nahi dizugu eta ikasteko bideak erraztu. Euskalduna bazara auzoko zure erreferentzietako bat izan nahi dugu. Eta euskaldunon eskubideen zaintzaile xume ere izan nahi dugu.Egingo al dugu programa ezagutzatik erabilerara eta normalizaziora urratsa ematen laguntzeko Gasteizko AEKren apostua da.\nGasteizko AEKkook Lakuako Zadorra AEK euskaltegian; Judimendiko Aixkiria AEK euskaltegian eta Arana kaleko Arana AEK euskaltegian topatuko gaituzu. Eta hemendik aurrera Egingo al dugu? Gasteiz euskaldun birtual honetan eta kalean, tabernetan, gaztetxean, gizartetxeetan... Gasteiz euskaldun errealean.\nArgi dugu euskara gasteiztarron nortasunaren parte dela eta balore sozial eta kultural garrantzitsua dela, gero eta monolitikoagoa den mundu honetan. Gasteiz euskalduna egingo al dugu?.


Gaurtik aurrera, abian da Euskadi Bono Dendaren bigarren fasea - Artzape\nGaurtik aurrera, abian da Euskadi Bono Dendaren bigarren fasea\nTurismo, Merkataritza eta Kontsumo Sailak Euskadi Bono Dendaren bigarren fasea jarri du martxan. Gaur hasi eta martxoaren 31ra arte, erabiltzaileek dagozkien bost bonuak trukatzeko aukera izango dute, baldin eta abenduaren 5ean amaitu zen lehen fasean erabili ez badituzte.\nAurreko fasean, 400.000 bonu baino gehiago kontsumitu ziren eta bigarren fase honetan, 258.000 deskontu-bonu izango dira. Ekimenera 4.300 saltoki baino gehiago batu dira eta Euskadi Bono Dendaren webgunean topatu daitezke guztiak –Getariako lau establezimenduk eman dute izena–. Hurbileko saltokietan eta hiriko merkataritza-jarduerarekin lotutako zerbitzuetan erabil daitezke bonuak, besteak beste, ile-apaindegietan eta edertasun-zentroetan, garbitegietan, tindategietan, argazki- eta fotokopia-zerbitzuetan eta konponketa-establezimenduetan.\nEuskadi Bono Dendaren ezaugarriek berdin jarraitzen dute. Hala, 30 eurotik gorako erosketetan hamar euroko deskontua lortu dezakete erabiltzaileek eta bonuak saltokian zuzenean trukatu beharko dira. 16 urtetik gorako pertsona bakoitzak bost bonu eskuratu ditzake eta lehen fasean erabili ez baditu oraingoan erabili ahal izango ditu.


Bizi denak itxaropena zor dio bizitzari - blogoetak\nEuskal Idazleen Elkarteak argitaratzen duen Hegats aldizkariaren 54. alean, Felipe Juaristik idatzitako artikulu interesgarri bat dator: Literatura eta gaixotasuna. Handik aldatu ditut hona pasarte hauek:\nEz gara gaitza jasan aurretik ginen bezalakoak, eta ez gara izango. Gizakiago bihurtzen gara, Montaigneren iritzian, gizakiak bere mugak eta bere gorabeherak onartzen baititu, gaixotasunak, porrotak eta zorigaitzak apaltzen dutenean. Gaitzak ongiaren ahala erakusten duen bezala, gaixotasunak osasunaren neurriak zehazten dizkigu. Baina ez gara sekula erabat osasuntsu egongo; ezta, salbuespenak salbuespen, erabat gaixo ere. Graduak eta mailak daude, gauza guztietan bezala.\nMina ere bizitzaren esparruan sartzen dugu, luzarora. Izan ere, zer da gizakia, bere mina sorbaldan hartu eta beldurrak airean aurrera egiten duen izaki huts, defentsarik gabea ez bada? Zer da Prometeoren mina, harkaitz gogor bati lotuta, putre batek egunero gibela jaten diola ikusten duen bitartean, eta ezin min hori amaitu, eta ezin gaitz hori sendatu, eta ezin ezer esan, oihua ez bada? Eskilok Prometeo kateaz lotua tragedian dio oso erraza zaiola minik gabe bizi denari mina eta oinazea bizi dituztenei nola bizi behar duten erakustea. Hark ere, Frida Kahlok bezala, uste zuen hobe dela behingoz hil, egunero oinazean desegin baino. Beti ezin, ordea.\nGaixotasunak bizitzaren ibilbidea mozten du, eta gaixoa behartzen du bere indar guztiez gaixotasunari aurre egitera, eta horregatik bizitza, nolabait esatearren, airean geratzen da, zintzilik, zer gerta ere. Gaixotasuna noiz sendatuko itxarotea da, itxaronaldia luze edo laburra izan badaiteke ere, itxaropenaren ahalaren arabera.\nJoxe Aranzabalek idatzi du Medikuak esan dit minbizia dudala. Idazteko arrazoiak berak azaldu zituen: “Alde batetik, idazteak lagun egingo zidan nire barruko demonioak askatzen, eta albistea jasotzean izan nuen zurrunbiloa antolatzen. Hori, batetik, baina horrekin batera pentsatu nuen nire testigantza interneten uztea ona izan zitekeela beste batzuentzat, ez baikaude ohituta minbiziaz argi eta garbi hitz egiten.” Testu ausarta da, ez ohikoa, eta benetako testuak bezala hunkigarria. Minbiziak esanahi asko ditu. Borroka esan nahi du, gaixotasunaren aurka. “Badakit zer dudan eta gertu nago zezen hau toreatzeko”, Joxe Aranzabalek dioen moduan. Esperantza ere esan nahi du. Bizi denak itxaropena zor baitio bizitzari. Joxe Aranzabal borroka egin ondoren sendatu zen. Testuak esperantzaren argi xumea dakarkigu.\nbizitza, Felipe Juaristi, gaixotasuna, literatura


Azpeitiko enpresak gustura Euskara Patronatuaren zerbitzuekin\nAzpeitiko Euskara Patronatua / Euskara Patronatua / 2004-09-02 / 09:11\nTerminologia arloko kontsultak egiteko aukera\nAzpeitiko Euskara Patronatuak hainbat zerbitzu ematen die Azpeitiko enpresa eta lantegiei, besteak beste, terminologia arloko kontsultak egiteko aukera eskaini, enpresako testuak zuzendu, hizkuntza inguruko aholkuak eman, eta dokumentu edo agiri erabilienak euskaratu.\nZerbitzu horietatik terminologia arloko kontsultak egitea da, Azpeitiko enpresa eta lantegien ustez, haien enpresetan euskara bultzatzeko lagunduko dien zerbitzurik eraginkorrena.\nAzpeitiko Euskara Patronatuak gaur egun bat-bateko terminologia kontsulta zerbitzua du Azpeitiko enpresentzat amaraunean eta baita bat-bateko itzulpen zerbitzua ere. Euskara Patronatuak ematen dituen zerbitzu horiek Azpeitiko enpresen %83k erabiltzen du.\nEnpresaren idazkiak zuzentzea eta Euskararen Egiaztagiria eskuratzea ere oso erakargarriak enpresentzat\nAzpeitiko enpresa eta lantegiek aipatzen dute oso lagungarri zaiela Euskara Patronatuak haien testuak zuzentzen laguntzea, euskara gehiago erabiltzeko ahaleginean; gainera, oso positibotzat jotzen dute hizkuntza arloan dituzten zalantzak argitzeko aukera eskaintzea Euskara Patronatuak.\nEra berean, Euskararen Egiaztagiria eskuratzeko prozesuan laguntza eskaintzen die Euskara Patronatuak enpresa eta lantegiei. Zerbitzu hori ere oso lagungarri iruditzen zaie, enpresan bertan euskara gehiago erabiltzeko.\nEUSKARA PATRONATUAK ESKAINITAKO ZERBITZUAK\nEnpresan gehien erabiltzen diren esaldiak eta testu laburrak bildu eta itzuli % 43\nDokumentu erabilienen ereduak euskaratu (fakturak, albaranak, eskabide-orriak,...) % 44\nTerminologia-kontsultak egiteko aukera eskuragarri izan % 63\nTestuak zuzendu eta hizkuntza-aholkularitza zerbitzua eskuragarri izan % 61\nProduktuen etiketetan euskara erablitzeko laguntza eskaini % 20\nEuskara gehiago erabiltzeko informazioa zabaldu, eta langileen artean sentsibilizaziorako mezuak zabaltzeko laguntza eskaini % 28\nLangileak euskaraz alfabetatu eta trebatzeko ikastaro bereziak eskaini % 37\nEnpresaren kanpoko errotulazioa euskalduntzen lagundu % 26\nHerrian egiten den publizitatea euskaraz egiten lagundu % 33\nEnpresari aholkularitza-zerbitzuak eskaintzen dizkion enpresarekin euskara idatziz erabiltzen hasteko lehen urratsak eman % 36\nEnpresaren kudeaketan etengabeko kalitatea (EFQM eredua), eta euskararen erabilera ziurtatzeko aholkularitza-zerbitzua jaso % 35\nAzpeitiko Udala eta Eusko Jaurlaritzaren diru-laguntzarekin, enpresak berak kanpoko aholkularitza enpresa bat kontratatu, eta euskara sustatzeko plan bat diseinatu eta martxan jarri % 25\nAzpeitiko EBPNren barruan, enpresetan euskara sustatzeko sor litekeen herri mailako batzorde batean enpresako ordezkari batek parte hartu % 32\nUdalak enpresetara zabaldu ahal duen Euskararen Egiaztagiria eskuratu % 60


Industria Informatika - UPV/EHU: Quanser QUBE eta NI myRIO\nQuanserrek ekipamendu itzela garatzen du irakaskuntza laborategi eta antzerakoetarako. Noizean behin, bere ekipoetakoren bat eskuratzea gustatzen zaigu eta gure fitxajeetako bat QUBE-Servo 2 da. Sistema honekin pendulu alderantzizkatuaren sistemaren kontrola egiteko aukera dugu, Kontrol Ingeniaritzan klasikoa dena. QUBEari buruz pixka bat gehiago jakin nahi baduzu, ondorengo URLa jarrai dezakezu:\nQUBE gailu ugarirekin kontrolatu daiteke. USB komunikazio txartel batekin dator, baina erosi genuenean embedded izeneko interfazea eskuratu genuen, SPI erabiltzen duen edozein mikrokontrolagialurekin QUBE kontrolatzeko aukera eskaintzen duena. SPI oso interesgarria den komunikazio protokolo bat da, gure sistemetako askok erabiltzeko ahalmena dutelako eta nahiko simplea delako konexio eta programazio aldetik. I2Cren, gure beste betiko faboritoaren antzerakoa da.\nQUBEk badu ere myRIOrako espezifikoa den interfaze bat, baina, putza!, pittin bat garestia da eta ez daukagu bat ere. Zer egin dezakegu?\nSPIrekin badabileka esan dugu eta myRIOak SPI badu, beraz... ba ote da modurik biak konektatzeko? Eskuliburuak irakurtzen hasi ginen eta, aupa! irteera digital bat eta SPIren konexio estandarrak nahikoa dira QUBE kontrolatzeko myRIOaren adibideak martxan jartzeko. Itzel!\nLehenengo irudi honetan QUBEren SPI interfazearen konektorearen itxura ikus dezakezu.\nEta bigarren irudian konexioen eskema duzu.\nEta hortxe daukazu bideo bat sistema martxan ikusteko. Informazio gehiago nahi baduzu, ez izan zalantzarik gurekin harremanetan jartzeko.


Agintari politikoek Kaskarotenearen alde «borrokatutakoak» omendu dituzte | Pays Basque | KAZETA\nIurre BIDEGAIN|10/05/2015|0 commentaires Mis à jour à:\nKoldo Tellituk Herriko Urratseko hasierako ekitaldian hitza hartu du. ©Aurore Lucas\nAgintari politiko, hautetsi, auzapez eta administrazio askotako ordezkariek Herri Urratseko hasierako ekitaldian parte hartu dute. Seaskak azken urteetan bizi duen hazkundea aipatzeaz gain, ikastolek bizitako «urte zaila» gogoratu dute. Gehienek, Kaskarotenearen alde lan egiten dutenak omendu dituzte. Etorkizunari begira, euskararen transmisioaren alde lan egin behar dela azpimarratu dute.\nSenpereko auzapeza den Pierre-Marie Nousbaumek ekitaldiari hasiera eman ondoren, Ikastolen Elkarteko presidentea den Koldo Tellituk hitza hartu du. Bere adierazpenen hasieran «ikastolen haur eta burasoek heldutako duintasuna» zoriondu du. Seaskak bizi izan duen hazkundea «bide onean» doazenaren seinale dela azpimarratzeaz gain, agintari politikoei «ikastolei bultzada eta airea» ematea gonbidatu die. Gipuzkoako Foru Aldundiko buru den Martin Garitanok Herri Urrats ekitaldi «hunkigarria» dela adierazi du. «Euskarak herri egiten gaitu, batzen gaitu», gehitu du.\nOndotik, departamenduko Akademia inspektorea den Pierre Barrièrek «euskarak bere tokia duela» zehaztu ondoren, bere iritziz tokiko hizkuntzen arazoa «ikastearen jarraipena» dela adierazi du. Bere aldetik, Jean-Jacques Lasserrek, Departamenduko Kontseiluko presidente eta senatariak, euskararen alde, «eztabaidarako baldintza onak atzemanen dituztela» iragarri du. «Eginahala eginen dugu», adierazi du.\nEusko Jaularitzako Hizkuntz politikako sailburu ordea den Patxi Baztarrikak publikoaren txalo artean, Estatu frantsesak «lege babes egokia» eskaini behar duela azpimarratu du. Horretaz gain, «euskararen transmisiorako ardurak» hartu behar direla erran du.\nEuskararen Erakunde Publikoko lehendakaria den Frantxoa Maitiak kezka horrekin bat egin du eta entitateak Seaskarekin eta Estatuarekin etorkizunean sinatuko duen 3. lankidetza hitzarmenaren helburuetariko bat hori dela azpimarratu du. «Euskararen transmisioa beharrezkoa da eta horretarako hiru arlo landu behar dira: familien bidezko transmisioa, haurtzaindegien bidezkoa eta eskolaren bidezkoa», esplikatu du Maitiak.\nEkitaldiaren bukaeran, Seaskako lehendakaria den Paxkal Indok Ziburuko ikastolak bizitako gatazkan arreta jarri du. Nahiz eta pasa den urtea «zaila» izan den, «ikastolak haien hazkundearen urrezko aroan» direla adierazi du. 2017an Biarritzen Seaskak sortuko duen lizeoa «aitzina» doala iragarri du eta Alain Rousset Akitania eskualdeko lehendakariak «proiektua aitzinatzeko egin dituen ahalmenak» azpimarratu ditu.


TINKOK ESKAINITAKO FILMA: KOKO OIHANEAN\nHiru urteko ikasleek filma ikusi zuten gelako arbel digitalean.\nORAINGOAN OLATUA IRITSI ZAIGU DBH-RA!\nAzken bi astetan koronabirusaren eragina pairatzen ari gara.\nPANDEMIA GARAIAN DANBOR HOTSA\nEgapedanbor Elkarteak 6. mailako danborjoleei omenaldi txiki bat egin zien San Sebastian egunean.\nMATRIKULAZIO EPEA ZABALIK URTARRILAREN 18TIK 29RA BITARTEAN\nAste honetan Eusko Jaurlaritzako Hezkuntza Sailak izena emateko epea ireki du datorren ikasturterako.\nEGAPE DANTZA TALDEKO GAZTEAK BERRIRO DANTZAN\nAurreko asteburuan, urtarrilak 8 eta 9an, emanaldi dotoreak eskaini zituzten Saroben.\nURTARRILAREN 18TIK 29RA MATRIKULA ZABALIK\n2021-2022 ikasturteko matrikulazio epea zabalduko da Egape Ikastolan urtarrilaren 18tik 29ra.\nEGAPE DANTZA TALDEA\nEgape Dantza Taldeko dantzari gazteek emanaldiak eskainiko dituzte Saroben urtarrilaren 8 eta 9an.\nINMA EIZAGIRRE IRAKASLEAK ERRETIROA HARTU DU.\nAbenduaren 21ean, oporrak hartu behar genuen egunean, omenaldi xume bat egin zitzaion ikastolan.\nMatrikulazio epea zabalik dago.\nAbenduaren 18an Mari Domingi eta Olentzeroren bisita izango dugu ikastolan.\nLEHEN HEZKUNTZAKO HAINBAT IKASLE ETA BIGARREN HEZKUNTZAKO LANGILE EZ IRAKASLEAK EUSKARALDIAN AKTIBO\nEgape Ikastolako L.H 6. mailako ikasleak eta DBHko langile ez irakasleak bideo ezberdinetan Euskaraldiaren garrantziaz aritu dira. Gainera, Nahikari Garciak mezu garrantzitsua bidali digu.\nEGAPE BHI ESKOLA DIGITALA 6. TOPAKETAN\nAzaroak 26an, eta XENON enpresak gonbidatuta, Egape Ikastola BHIko Josune de Sosa informatika irakasleak “Nola moldatu heziketa gaurko egoerara” izenburupean parte hartu du.\nPARKE ANTZERKIA EGAPEXOUREN ESKUTIK\nEgapexou antzerki taldeak emanaldi berria prestatu du ikasturte honetan.


[Simone Weil] Errogabetasuna eta Nazioa XVII • ZUZEU\n[Simone Weil] Errogabetasuna Eta Nazioa XVII –\nErrogabetasuna eta nazioa (XVII. bidalketa)\nLangile horien gaurko portaerak, Alemaniari buruzkoak, ez digu problemaren larritasuna ezkutatu behar. Gertatzen da Alemania estatu sobietikoaren etsaia dela. Hori baino lehenagotik, agitazioa bazen jada langileen artean; baina partidu komunistarentzat agitazioa beti entretenitzea hil ala biziko premia da. Eta agitazio hori zen: «Faxismo alemaniarraren eta inperialismo inglesaren kontra». Aldiz, Frantzia, partidu komunistak ez zuen aipatzen ere. Bestetik, erabakigarria izan zen urte batez, 1939ko udatik 1940ko uda arte, eragin komunista herriaren kontra aritu zen osoki. Beraz ez da erraz izanen orai langile horiek beren bihoza Frantziara buruz itzultzea. Gainontzeko populazioan, patriotismoaren krisia ez da hain larri izan. Ez da joan frantses patriotismoa ukatzeraino beste patriotismo baten fagoretan, Bakarrik itzaltze bezalako zerbait izan da. Laborariengan, gertatu zen herrian garrantzirik ez zutelako sentimentuagatik, salbu kanoi-aragi gisan arrotz zitzaizkien interes batzuen defendatzeko, aldiz burges tipiengan asperduragatik gertatu zen sustut.\nAtxikimendu-ukapen berezi guziez gain beste bat biziki orokorra gehitu da zeina idolatriaren beste bertsio bat bezalako zerbait den. Nazio edo patria izenpean ezagutzen ginuen estatua, geratu zen ongi infinitua izaitetik, alegia ongiaren zentzuan eginbeharrez zerbitzatu behar ginuen gauza hori izaitetik. Berriz, denentzat bilakatu zen kontsumitu behar ginuen ontasun mugarik gabekoa. Idolatria desagertuz geroz, hari loturiko absolutua gelditu zaio estatuari alderako postura berriari ere. Estatua bilakatu zen aberastasun iturri agortezin bat, altxorrak banatzen zituena exigitzen ginizkionaren araberan. Horregatik beti aiher egoiten gintzaizkion gehiago ez emateagatik. Iduri zuen estatuak errefusatzen zuela ematen ez zuen guzia. Aldiz estatuak zerbait eskatzen zuenean, emaiten zuen exigentzia arraroa zela. Eta zerbait inposatzen zuenean, bidegabekeria jasanezina zela. Estatuaren alderako jendearen postura zen haurrena baina ez haurren postura haien burasoen alderakoa baizik eta maitatzen ez dituzten eta beldur ez diren heldu batzuen alderakoa; eta haur horiek taigabe eskatzen dute baina ez dute obeditu nahi.\nNola, bada, pasatu bapatean portaera horretatik, gerlak exigitzen duen mugagabeko arduratasunera? Baina gerla denboran berean ere, Frantsesek sinetsi dute estatuak garaipena daukala nunbait bere kutxetan, atera nahi ez dituen beste altxorren ondoan. Dena egina izan da sineskeria hori zabaltzeko, eslogan honek erakusten zuen bezala: «Irabaziko dugu azkarrenak baigara».\nGaraipenak askatuko du herri bat zeinean jende guziak kasik beti desobeditzen aritu diren, motibo apal edo altu batzuengatik. Londreseko irratia entzuten, paper debekatuak irakurri edo banatzen, iruzurrez bidaiatzen, ogi-bihia gordetzen, ahalik eta gaizkien lan egiten, merkatu beltzean aritzen; eta horietaz guzietaz espantuak egin ditugu familian edo adiskideen artean. Nola eginen dugu jendeari esplikatzeko hori guzia bukatua dela, eta aurrerantzean obeditu beharko duela?\nAzken urte hauek pasatu ditugu tripa-asezearekin amesten. Eskale ameskeriak baizik ez dira horiek, ezerrezen truk gauza onak jaso nahi izaitea den zentzuan. Izatez, botere publikoek banaketa segurtatuko dute; nola egin ekiditeko gerla aurreko hiritarren estatua alderako eskale portaera lotsagabe hori oraindik askoz gehiago handi ez dadin? Eta herri arrotz bat hartzen badu objektutzat, adibidez Amerika, lanjerra oraindik askoz larriagoa da.\nBigarren amets bat, biziki zabaldua, erailtzearena da. Erailtzea estakuru ederrenen izenean, baina modu zitalez eta arriskurik gabe. Edo, beldurtzekoa denez, estatuak amor ematen dio terrorismo lauso horren kutsadurari, edo ahalegintzen da kutasura hori mugatzen, baina kasu bietan, Frantzian tradizioz hain hastiatu eta mespretxaturiko estatuaren aurpegi zapaltzailea eta poliziarra lehen postuan agertuko da.\nTerritorioa askatu ondoren, Frantzian sortuko den gobernua lanjer hirukoitz baten aurrean aurkituko da, zeina odolerako gustuak, eskale konplexuak, eta obeditzeko ezgaitasun horrek eraginen baitute.\nEz dago sendagailu bakar bat baizik. Frantsesei emaitea maitatzeko zerbait. Eta lehenik Frantzia emaitea maitatzeko. Frantzia izeneko errealitatea asmatzea horrelako moduan nun arima guziaz maita dezakegun den bezalaxe, bere egian. Patriotismoaren funtsezko kontraesanaren zentroa da patria gauza bat mugatua dela zeinaren exigentzia mugagabea baita. Izan ere muturreko perilaren aurrean dena eskatzen digu. Eta zergatik dena emanen ginioke, ordea, gauza mugatu bati? Eta bestetik, behar orduan dena emaiteko prest ez izaitea, patria erabat abandonatzea da, zeren eta ezin baita bere salbamena segurtatu prezio tipiago batean. Horregatik du beti iduri patria zor diogunaz hunaindian ala haraindian garela, eta egunen batean zenbat eta zor dioguna baino haratago bagoaz, hainbat eta hunatago bueltatuko garela erreakzioz. Baina kontraesana idurizkoa da bakarrik. Edo zehazkiago mintzatzeko kontraesana erreala da, baina bere egiatasunean ikusita, giza-egoerari dagozkion funtsezko kontraesan horietarik batean datza, zeina aitortu, onartu eta altxagailu gisan erabili behar den gizakiarena dena baino gorago igotzeko. Unibertso horretan sekulan ez da neurri berdintasunik obligazio baten eta bere objektuaren artean. Obligazioa infinitu bat da, ez ordea objektua. Kontraesan honek gizon guzien eguneroko bizitzaren gainean pisatzen du, salbuespenik gabe, baita kontraesan hori ezta lausoki ere adierazteko ezgai direnen eguneroko bizitzan. Kontraesan horretatik ateratzeko gizonek ustez aurkitu zituzten jokamolde guziak ez dira gezurrak baizik.\nJokamolde horietarik bat da obligaziorik aitortzea mundu honetakoa ez denarentzat baizik. Jokamolde horren aldaera bat mistika faltsua da, kontenplazio faltsua. Bigarrena da egitate onen praktika izpiritu jakin batean burutua, «Jainkoaren amodiorako» erraten den bezala, dohakabe sokorrituak egitate onen objektu materialak baizik ez balira bezala, Jainkoari debozioa agertzeko bitarte aukera anonimoak ez balira bezala. Kasu bietan gezurra da, zeren eta errana izan da «Nola ikusten duen anaia maite ez duen batek maita lezake ikusten ez duen jainkoa?». Izan ere, giza-amodioa ez da behere honetako gauzen eta izaiteei esker baizik iristen ahal hauen atzean dagoeneraino.\nBeste jokamolde bat da sinestea behere honetan badela objektu bat edo hainbat objektu zeinek barnean izatez edukiko bailituzkete obligazioa gisa obligazioari datxikizkion absolutua, infinitua eta perfekzioa. Idolatriaren gezurra da.\nHirugarren jokamoldea obligazio ororen ukatzean datza. Ezin da modu geometrikozko demostrazio batekin frogatu ukatze hori erru bat dela, zeren eta obligazioaren segurtasun maila frogak bizi diren eremuari gailentzen baitzaio oso. Izatez, ukatze hori ezinezkoa da. Izpiritu suizidioa da. Eta gizona horrela da egina nun izpiritu suizidioarekin batera datozkion berak hilgarriak diren eritasun psikologikoak. Izatez, iraupen senak arimari eragozten dio horrelako egoeratik hurbiltzea baino gehiago ez egitetik. Eta horrela ere arima basamortu bilakatzen da asperduragatik. Gainera, kasik beti, edo kasik seguru beti, obligazio guziak ukatzen dituela bestei erraiten duenak gezurra erraten die bestei baita bere buruari berari ere; egiatan horrek gezur hori aitortzen du. Izan ere gizonik ez dago ongiaz eta gaizkiaz noizean behin zerbait erraiten ez duenik, urkoa gaitzesteko nahian bederen.\nZer duzu buruan “[Simone Weil] Errogabetasuna eta Nazioa XVII”-ri buruz\nBenat Castorene 2022-03-06 09:07\nTestu honetan zehar batzuk ohartu zaretenez, SWek denbora eta arreta asko kontsakratzen du patriotismoa analisatzen edo aztertzen. Laburbiltzeko erran genezake norberaren “hil ala biziko ingurunearen” hau da komunitatearen (askotan herriaren edo nazioaren) alderako atxikimendua eta amodioa da. Existitzen denean sentimentu inportantea eta sakona da baina historian zehar goitiak eta behetiak ukan ohi dituena batzutan desagertzeraino.\nSentimentu horren kalitatez asko alda daiteke abagune politikoen edo norberaren klase sozialaren arabera; Kasu batzutan izan daiteke sntimentu eder eta aratz bat eta besteetan berriz idolatria mota bat besterik ez. SWek, bere ifilosofia platonikoa eta estoikoari fidel izanda, pentsatzen zuen une kritikoenetan patriotismo sendimendu horrek exigi ziezagukeela muturreko sakrifizioaraino baina hala ere beti egon behar zela “ongia”ri subordinatua.\n“hil ala biziko ingurune”aren ideia, denentzat arimaren premia dena eta horregatik guretzat eta besteentzat obligazio baten objektua bilakatzen dena, da kontzeptu zentrala SWentzat. Kontzeptu horretatik orretatik datoz patriaren kontzeptua eta patriotismoaren justifikazioa.\nEgia erraiteko SWek “milieu vital” esaera erabiltzen du, nik ordea “hil ala biziko ingurunea” itzultzen dut.\nNorbaitek balaki “vital” aditzlagun hori hobeki itzultzen?


Ekoizpen-prozesua - Aintzinako lanbideak\nGaur egungo ekoizpen prozesua\nLehengaia betun geruza bat zuen kareharria zen. Meategian, material aberatsena jarraituz, meazuloak egiten ziren, eta han erauzten zen aipatutako lehengaia. Meatzariek, altzairuzko haga luzeak eskuz maneiatzen zituzten, eta laguntzaileek, haga horiek borrekin kolpatzen zituzten, horrela hobietan zuloak egin eta minerala erauziz. Borra horiek bereziak ziren, bola bat zuten kirten gisa, tresna ez labaintzeko. Jarraian, zulo horietan dinamita kartutxoak sartu, piztu, eta leherrarazi egiten ziren.\nLeherketaren ondoren, pikatzaileek, eskuzko tresnekin, harria erauzten amaitzen zuten, harri puskak saskietan biltzen zituzten, errailetan zebiltzan bagoietan kargatzen zituzten, eta horiek animaliek (astoek) tiratuta, kanporaino ateratzen zituzten. Meatzari zaharreko diotenez, astoek lan ordutegia ikasten zuten, eta ordutegi hartatik kanpo, “ezinezkoa” omen zen animaliak mugitzea.\nMateriala meategi pareko lautadan zabaldu ondoren, eskuzko borrekin txikitu egiten zen, 35 cm baino pieza txikiagoak lortu arte. Eragiketa horri lehen ehotzea esaten zitzaion. Jarraian, asfalto-kareharria errota batean ehotzen zen, hauts fin bat bihurtu arte. Hauts horri ukiezina esaten zitzaion, eta erauzi zen meategiaren zatiaren arabera, betun gehiago edo gutxiago izaten zuen.\n% 9 baino betun kontzentrazio handiagoa izaten zuenean, lauza txikiak egiteko erabiltzen zen. Horretarako, langileek minerala eskorgetan kargatu eta palekin burdinazko plantxa handi batean zabaltzen zen. Plantxa hori adreiluzko aska batek heltzen zuen, eta sua pizten zen, arte-zurezkoa, egur hori oso ugaria baitzen meategi inguruetan.\nHautsak 70-80º C inguruko tenperatura hartzen zuenean, palekin molde errektangeluarretan sartzen zen, eta ondoren horiek dolare batekin trinkotzen ziren. Horrela asfalto naturalezko zoru-lauzak lortzen ziren, behin hoztu ondoren, eskuz pilatu eta garraiatzeko prest geratzen ziren.\nHalaber, asfalto urtuzko ogi edo blokeak ere egiten ziren. Horretarako, % 9 baina betun kontzentrazio gutxiago zuen hautsa erabiltzen zen. Hori fuel-olioz berotutako pertzetan jartzen zen berotzen, eta lantegia berean eskuratutako edo kanpoan erositako betuna gehitzen zitzaion, petroliotik eratorritakoa, % 13ko kontzentrazioa lortu arte. Horrela fluido likatsu bat lortzen zen, asfalto urtua. Fluido hori moldetan jarri eta hozten uzten zen, horrela ogiak osatuz.\nAsfalto urtua asko erabili izan da kaleak eta terrazak asfaltatzeko. Lehenbizi obrako pertzetan berotzen ziren ogiak, erabat urtu arte. Gero egurrezko baldetan garraiatzen zen, eta galtzadan isurtzen zen.\nGerra Zibilaren ondoren, betuna kareharrietatik zuzenean ateratzen zen. Harria ur-bainuan berotzen zen pertza batean, eta horrela, harrian erantsita zegoen betuna harritik bereizi eta ur gainera joaten zen. Jarraian, eskuz, kazola txiki batzuetan biltzen zen betun hori.


Araban BAI merkataritzari, ostalaritzari, euskarari kanpainaren aurkezpena - Lanabes - Araban Euskara Lanean\nAraban BAI merkataritzari, ostalaritzari, euskarari kanpainaren aurkezpena.\nLanabes 2017-11-02 0\nAENKOMER etik, Arabako Merkataritza eta Zerbitzuetako Enpresarien elkarteatik, merkataritza eta ostalaritzarekin lan egiten dute, bere saltokietan euskararen erabilera bultzatzen. Arabako Foru Aldundiarekin batera urratsak emateko proposamena egin du, Araban merkataritzari, ostalaritzari eta euskarari, BAI esanez. Izan ere, euskara maila, motibazioa, denbora edo-etata baliabideak ezberdinak badira ere, beti dago aukera urrats txiki bat emateko, eta bezero mota berri horiei egokitzeko.\nZer da “Araban Bai” ekimena?\nAzaroan merkataritzan eta ostalaritzan euskararen presentzia eta erabilera indartzeko ekimen bat da.\nHorretarako, AENKOMERetik, Arabako Foru Aldundiarekin batera, egitarau berezi bat prestatu dute, merkataritza eta ostalaritza euskararekin lotzeko. Ekimen horiek lurralde osoan antolatuko dituzte eta adibide moduan honako hauek izango dira: Taloak egiteko lantegiak, makilajea eta ile-apaintze lantegiak haurrentzat edo disko festa bat.\nGainera, sare sozialak ekimen hauek indartzeko garrantzitsuak direla jakin badakigunez, lehiaketa bat antolatu dute Instagram eta Washapp bidez: bezeroek euskararen aldeko “keinu” txiki bat egin ahal izango dute. Parte-hatzea saritzeko, berrogei euroko 18 erosketa‑bonu zozketatuko dira horien artean. Erosketa-bonu horiek kanpainan parte hartzen duten establezimenduetan erabili beharko dira. Sari horietako bat eskuratzeko, bezeroak argazki bat egin beharko du “BAI” keinua eginez, eta Instagram-era igo #ArabanBai traola erabiliz, edo wathsapp bidez, 656 797 805 telefonora bidaliz, izena eta herria adierazita.\nEstablezimenduek, kanpaina honetan parte hartzeko, fitxa bat bete behar dute, eta azaroaren 20ra arte euren konpromisoa zein den adierazi behar dute (Adib.: kartelak hizkuntza bietan jartzea, faktura euskaraz ere ematea, produktuen etiketak elebitan jartzea, bezeroari harrera euskaraz egitea). Azaroaren 29an, AENKOMERek ekitaldi txiki bat antolatuko du Artium museoan konpromiso hori hartu eta urrats bat eman duten establezimenduen lana aitortzeko.\nEkimen hau Lanabes-Araban Euskara Lanean foroaren baitan sortu da, Arabako enpresa munduan euskararen erabilera indartzeko asmoz sorturiko lan-taldea. Era berean, eskertzekoa da Gasteizko Udalarekin izandako elkarlana, egitasmoa aurrera eraman ahal izateko.\nAraban euskara bultzatzeko 300.000 euro inguruko laguntzak banatu ditu Aldundiak\nAraban, lana euskaraz dator\nEuskara enpresa munduan sustatzeko pausu esanguratsuak eman dira 2019an Araban 2020 February 13, Thursday\nAraban euskara bultzatzeko 300.000 euro inguruko laguntzak banatu ditu Aldundiak 2020 February 11, Tuesday


Névache - Wikipedia, entziklopedia askea.\nEskualdea Proventza-Alpeak-Kosta Urdina\nDepartamendua Alpe Garaiak\nBarruti Briançoneko barrutia\nKantonamendu canton of Briançon-Nord\nLe Monêtier-les-Bains, Montgenèvre, La Salle les Alpes, Val-des-Prés, Modane, Orelle, Valloire, Valmeinier, Bardonecchia, Cesana Torinese eta Oulx\n356 (2018ko urtarrilaren 1a)\n179 (%50.3) 177 (%49.7)\nNévache (frantsesez eta ofizialki: Névache) Okzitaniako udalerri bat da. Administratiboki Frantziako Alpe Garaiak departamenduan dagoena, Proventza-Alpeak-Kosta Urdina eskualdean. 2013an 373 biztanle zituen.\n2007an Névache udalerrian erroldatutako biztanleak 326 ziren. Familiak 132 ziren, horien artean 36 pertsona bakarrekoak ziren (12 bakarrik bizi ziren gizonak eta 24 bakarrik bizi ziren emakumeak), 40 seme-alabarik gabeko familiak ziren, 32 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 628 etxebizitza zeuden, 134 familiaren etxebizitza nagusia ziren, 447 bigarren erresidentzia ziren eta 47 hutsik zeuden. 473 etxeak ziren eta 154 apartamentuak ziren. 134 etxebizitza nagusietatik 78 bere jabearen bizilekua ziren, 46 alokairuan okupaturik zeuden eta 10 doan lagata zeuden; 2 etxek gela bat zuten, 17 etxek bi zituzten, 35 etxek hiru zituzten, 32 etxek lau zituzten eta 48 etxek bost zituzten. 95 etxek euren parking plaza propioa zuten azpian. 72 etxetan ibilgailu bat zegoen eta 58 etxetan bat baino gehiago zituzten.\nNévache udalerriko biztanleria-piramidea 2009an .\n2007an lan egiteko adina zuten pertsonak 221 ziren, horien artean 167 aktiboak ziren eta 54 inaktiboak ziren. 167 pertsona aktiboetatik 157 lanean zeuden (80 gizon eta 77 emakume) eta 10 langabezian zeuden (6 gizon eta 4 emakume). 54 pertsona inaktiboetatik 20 erretiraturik zeuden, 17 ikasten zeuden eta 17 "bestelako inaktibo" gisa sailkaturik zeuden.\n2009an Névache udalerrian 143 unitate fiskal zeuden, 343 pertsonek osaturik. Pertsona bakoitzeko diru-sarrera fiskalaren mediana urteko 15.242 euro zen.\n2007an zeuden 69 komertzioetatik, 1 erauzte enpresa zen, 3 janari enpresak ziren, 1 bestelako produktu industrialen fabrikazioko enpresa zen, 7 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen, 23 ostalaritza eta jatetxe enpresak ziren, 1 informazio eta komunikazio enpresa zen, 7 higiezinen enpresak ziren, 2 zerbitzu enpresak ziren, 14 administrazio publikoko enpresak ziren eta 7 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 13 zerbitzu publikoetatik, 1 posta bulegoa zen, 2 igeltseroak, 2 zurginak, 1 iturgina, 6 jatetxeak eta 1 tintoreria.\n2009an zeuden 3 establezimendu komertzialetatik, 1 okindegi zen eta 2 kirol-dendak ziren.\n2000. urtean Névache udalerrian 8 nekazaritza-ustiategi zeuden.\nLa Salle les Alpes (8,7 km)\nLe Monêtier-les-Bains (9,2 km)\nVal-des-Prés (9,6 km)\nSaint-Chaffrey (10,4 km)\nMontgenèvre (13,5 km)\nBriançon (13,8 km)\nAlpe Garaietako udalerriak\nOrriaren azken aldaketa: 15 urria 2021, 20:45.


“Be water my friend” (izan ura, lagun) - SEGUR 9 CORREDURÍA DE SEGUROS, S.L. - MVPQL\n“Be water my friend” (izan ura, lagun)\n“Hustu zure burua. Libratu itxurez… Ura bezala.\nJarri ura katiluan, eta katilu izango zara.\nJarri botilan, eta botila izango zara.\nJarri teontzian, eta teontzi izango zara.\nUrak jario egin dezake, edo kolpatu.\nIzan ura, lagun”.\nBruce Lee-k hitz horiek erabili zituen iragarki batean, hil eta urte batzuetara. Izan ere, aldaketetara egokitu izanari esker iraun du bizirik gizakiak, historian zehar.\nXX. mendearen hasieran, soroak zaldiekin goldatzen ziren; gaur egun, berriz, traktoreak erabiltzen dira. Ura ubideetara pasatzeko, aitzurrarekin ildaskak ireki eta itxiz ureztatzen zen. Gaur egun, automatikoa izaten da ureztatzea, eta telefono inteligente batetik ere kontrola daiteke.\nDatozen egunetako eguraldia aurreikus dezakegu, baina ezin ditugu aldez aurretik neurtu harriak soroetan eragin ditzakeen kalteak. Kostuak altuak dira eta, batzuetan, urte osoko lana galtzea ekartzen dute.\nZorionez, aldaketetara egokituta daude nekazaritza aseguruak, eta ezinbestekoak dira hainbat ustiategitan. Espainian, nekazariak kontrola ezin ditzakeen fenomenoak estaltzen dituzte poliza horiek: suteak, harria, uholdeak…\nGure herrialdean, 1917an sortu ziren abeltzaintza eta nekazaritza aseguruak, behin betiko 1978an ezarri baziren ere.\nAseguru horiei esker, ustiategiarekin aurrera jarraitu ahal izatea bermatu zaie nekazariei zein abeltzainei, ezbehar kasuan kalte-ordainak ordainduta. Konpentsazio ekonomikoa jasandako kaltearen eta kontratatutako estalduraren araberakoa izango da.\nPoliza horiek errenta-maila konstantea mantentzen dute eta ekoizleen kaudimen finantzarioa indartzen dute. Hala, zuhurrenek ustiapen-kostu finkoen parte gisa kalkulatzen dute primaren ordainketa.\n« Begirada, bizitzaren ispilu… baita gidatzerakoan ere\nEz nator Martetik, zuretzat lan egiten dut eta zera naiz… »


Europako ikertzaileek bioteknologiaren aldeko apustua egin dute gosearen aurkako borrokan | Consumer\nEuropako ikertzaileek bioteknologiaren aldeko apustua egin dute gosearen aurkako borrokan\nBeharrezkotzat jotzen dute teknika horren ondorioak ezagutzea, "nekazaritzako hornidura bermatzeko".\nElikagaien sektorean bioteknologia aplikatzea izan daiteke garapen bidean dauden herrialdeetako pobreziaren eta gosearen aurka borrokatzeko irtenbide nagusietako bat, Bizi Zientzien Europako Taldearen (EGLS) arabera. Philippe Busquin Europako Ikerketa komisarioa da talde horretako kidea.\n“Europak goseari eta gaixotasunei aurre egiten laguntzeko betebeharra du garapen-bidean dauden herrialdeentzat”, dio Busquin-ek. Herrialde horietako biztanleak astintzen dituzten bi gaitz handi horien aurka bioteknologiara jotzea proposatzen du.\nTalde honek gaur egun aztertzen du bioteknologiak herrialde pobreenetako nekazaritzan duen eragina. Europako komisarioaren iritziz, munduko herrialde askok pairatzen duten janaririk ez dagoenez, beharrezkoa da bioteknologiaren ondorioak ezagutzea, “nekazaritzako hornidura ziurtatzeko”.\nFlorence Wambugu, Uzten Bioteknologiaren Nazioarteko Fundazioko zuzendaria eta Afrikako genetista nagusietako bat, bat dator Philippe Busquin-ekin herrialde pobreenetako elikagai-ekoizpena handitzeko beharrarekin, laborantza-soroen hazkuntza biologikoaren bidez.\n“Afrikako nekazaritza-eremuetan praktika bioteknologikoak aplikatzeak eraginkortasunez lagunduko luke kontinenteko pobreziaren aurka borrokatzen”, dio Kenyako botanikak. “Teknika horiei esker, izurriteak agertzeko gogorragoak diren landareak sor litezke, eta, ondorioz, pestiziden edo herbiziden erabilera murriztu”, dio Busquin-ek.\nLandareen alterazio genetikoak, gainera, laboreen heltzea erraztuko luke. Labore horiek azkarrago haziko lirateke, eta, hala, ondoren uzten diren galerak murriztuko lirateke eta produktuen nutrizio-kalitatea handituko litzateke, adituen arabera.\nHala ere, teknika genetikoen aplikazioak ez du oraindik publiko orokorraren baimenik. Hori dela eta, genetikoki eraldatutako produktuei Europan eragiten dien luzamenduaren amaiera onartzeko eskatu du Wambugu. “Luzamendu horrek eragotzi egingo lieke teknika genetikoak erabiltzen dituzten garapen-bidean dauden herrialdeei beren produktuak Europara esportatzea, eta horrek galera ekonomiko handiak eragingo lituzke”, dio adituak.\nbioteknologia hambre-eu lucha-eu


GASTEM, ekintzailetza eta design thinking | Diseinu Berrikuntza Zentroa\n.\t Publicado en 2017/05/22 0\nGipuzkoako Foru Aldundiak lagunduta, hiru urteko proiektua garatzen hasi dira elkarlanean Ikastolen Elkartea eta MUko Diseinu Berrikuntza Zentroa.\nBerrikuntza proiektua STEM alorrean kokatzen da (zientziak, teknologia, ingeniaritza eta matematikaren uztarketaren ingelesezko laburdura) eta helburua du gazteekin design thinking oinarri bezala hartuta ekintzailetza teknologikoa bultzatzeko urratsak egitea, hezkuntza-etapa guztiak uztartzearekin batera. Lehenik, informazioa biltzeaz gain, aurten enprendizaiaren egoeraren diagnostiko bat egin dute. Horretarako Gipuzkoako garapen-agentzien arduradunak elkarrizketatu dituzte euren ikuspegia jasotzeko: gazte ekintzaileak hezteko zer landu beharko litzatekeen ezagutzeko. Aldi berean, helburu pedagogiko horiek betetzeko, munduan martxan dauden proiektuak arakatu dituzte.\n(Mondragon Unibertsitatea) Ester Val eta Nagore Lauroba, (EHI) Amaia Gutierrez eta Erramun Martiarena\nHori dela eta, Flandeseko Koortrijk Unibertsitatean izan dira Mymachine ekimena zuzenean ezagutzeko, bat baitator GASTEMen helburu didaktikoekin: besteak beste, ikasleek ildo komun bat izango dute sormena eta ekimena lantzeko, Lehen Hezkuntza, Derrigorrezko Bigarren Hezkuntza eta Unibertsitatea lotuta.\nDatorren ikasturtean, bigarrenean, zein metodologiarekin eta zein fasetan arituko diren diseinatuko dute. Hirugarrena, berriz, esperimentazioarena izango da, zenbait ikastolatan MUko diseinuko graduko ikasleekin elkarlanean burutuko dena.


2010 Uztaila | Eingo al deu?\nUztaila, 2010 (r)entzako artxiboa\t“Pilula hartzea ahazten zait. Zer egin dezaket?”\n2010(e)ko Uztailak 29\nOstegunero bezala, Olatz Berastegik gure irakurle baten zalantzari erantzungo dio. Pilula antikonzeptiboa behin eta berriz hartzea ahazten zaion neska baten kasua dugu oraingo honetan eta gure sexologoak aholkuak eman dizkio.\nZalantza: “Pilula hartzen nabil eta egia esan nahiko despistatua naiz. Horrekin esan nahi dudana da behin baino gehiagotan izan dotazela deskuidoak. Hori dela eta, jakin nahiko neban zer egin holako kasutan. Adibidez, egun baten ez badut hartu zer? Egun batean bi hartu baditut zer? Egun bat baino gehiago ahaztu bazait hartzea?”\nKaixo, pilula antikonzeptiboarekin oso zorrotzak izan behar gara, hau da, erabilera nolakoa izan behar den ondo azpimarratzen dute ginekologoek; egunero hartu behar da, ordu berean… Honek esan nahi du konstanteak eta arduratsuak izan behar garela erabiltzea erabakitzen dugunean. Zuk aipatzen duzuna neska askori gertatzen zaio, eta zure kasuan zera esango nizuke:\n1. Erabilera egokia egiten ez badugu, hilabete horretan beste neurri batzuk hartzea ezinbestekoa da.\n2. Etengabe pilula hartzea ahazten dugunean, beste neurri batzuk aztertu beharko genituzke. Azken finean, ez dago neurri egokirik, neurriak gure bizimodura hoberen egokitzen direnak baitira. Hau da, gaur egun, dauden metodo antikonzeptiboak ikusi, guztiak aztertu, eta ondoren zure bizimoduari gehien egokitzen dena aukeratu.\nCategories: Aholkuak\tTags: antisorgailuak, neska, pilula, sexua\tLigero sexiak, bikotekidea txunditzeko!\nCategories: proposamenak\tTags: Bikote, gazteak, proposamena\t“Min ematen dit sarketak, haurdunaldiaren ondoren”\nOstegunero bezala, Olatz Berastegik gure irakurle baten zalantzari erantzungo dio. Kasu honetan haurdunaldiaren osteko arazoetaz hitz egiten digu erabiltzaile batek. Galdera:\nDuela lau hilabete ama izan nintzen eta ordutik arazotxo bat daukat sexu harremanak ditudanean. Oso siku nago eta sarketa praktikatzean mina sentitzen dut. Oraindik bularra ematen diot. Horrek zerikusirik izan dezake? Eta zein soluzio daukat? Betirako geratuko naiz horrela?\nKaixo, haurdunaldian emakumeen gorputza hormonalki aldatu egiten da; ondoren ere, eta bularra ematen den bitartean, gorputzean hormona aldaketa handia dago. Honen eraginez, aldaketa batzuk somatzen dira gorputzean , desioan… Aldaketa hauek ez dira txarra edo onak, gertatzen dira, eta beraietara egokitu behar gara. Dena den, aldaketak ez dira betirako, zure kasuan bularra ematetik gelditzen zarenean ziur beste aldaketa batzuk somatzen dituzula.\nOraingoan, baginaren lubrikazioarekin kezkatuta zaude. Lasai, hori gertatzen den bitartean lubrikanteak erabili ditzakezu, beti ere harreman sexual genitalak edukitzeko gogoa baduzu. Esan bezala askotan desioak, zer nahi dugun ere aldatu egiten da, eta momentuan tokatzen dena bizi behar dugu, sentitzen duguna epaitu gabe.Beraz, lasaitu, aldaketengatik ez kezkatu, gure gorputzaren aldaketekin bizitzen ikastea garrantzitsua da, ze arraroa da, beti berdin dagoen gorputz bat topatzea.\nCategories: Sailkatugabeak\tTags: Arrautza itxurako jostailu erotikoa, mutilentzat\nOraingo honetan, mutilen gozamenerako arrautza itxurako jostailu erotikoa dakarkigu Manex Rekarte sexu-hezitzaileak.\nCategories: Aholkuak, proposamenak\tTags: jostailuak, masturbazioa, proposamena, sexua\t“Orgasmora iristeko aholkuak nahi ditut”\n2010(e)ko Uztailak 15\nOstegunero bezala, Olatz Berastegik gure irakurle baten zalantzari erantzungo dio. Kasu honetan orgasmoari buruz hitz egin digute gazte batek eta gure sexologoak. Hain zuzen ere, sarketaren bidez orgasmora iristeko arazoak dituen gazte baten kasua aztertuko dugu.\nLarrua jotzen dudanean ez naiz sekula orgasmora iristen. Atzamarrarekin klitoria laztantzen egon behar dut, bestela ezer ez. Lehin ez dakit orgasmora arte iristen nintzen, baina, behintzat orain baino gehiago sentitzen nuen. Ez dago bideren bat orgasmora iristeko? Badakit helburua ez dela izan behar orgasmora iristea, urduri banago afektatuko didala eta sexologoek beti esaten dituzuen kontu guzti horiek, baina, nire ametsa da nire mutilarekin larrua jotzen nagoela orgasmora iristea. Bideren bat nahi dut.\nZure galderan ondo aipatzen duzun moduan, sexologoak nahiko pelmak gara, eta beti plazerrari, ondo sentitzeari ematen diogu garrantzia, orgasmoa bilatu gabe. Baina zuk esaten didazu orgasmoa eduki nahi duzula eta horretarako pistak emateko. Egia esan, pertsona bat ikusi gabe, berarekin landu gabe, bere gustuak, emozioak, sentipenak, aztertu gabe ez da erraza erantzunarekin asmatzea, baina tira ahalegin txiki bat egingo dut, eta aholku batzuk emango dizkizut:\n1- Zuk esaten duzu sarketa egiterakoan klitoria laztantzen baduzu gehiago sentitzen duzula, ba hori bide ona da, hau da, neska gehienak orgasmora iristeko bide errazena klitoria laztandu bidez izaten dugu, horregatik sarketa praktikatzen ari garen bitartean klitoria laztantzea ondo etortzen da.\n2- Sarketa praktikatu nahi duzunean, ez joan zakila sartzera berehala, eman denbora zure buruari. Aldez aurretik, gorputz osoa laztandu, musukatu, igurtzi…\nZure gorputza osorik kitzikatuta sumatzen duzunean, lubrikazio ona sumatzen duzunean, hasi zaitezke sarketa praktikatzen.\n3- Zure eszitazioa, eta desioa pizten duten gauzak aurkitu. Hau da, behatu zure burua eta joan ikusten ze gauzak, egoerak, pizten duten zuregan eszitazioa, desioa,…eta ondoren, egoera horiek sortu, bilatu, zure eszitazioan lagungarriak izan daitezkeelako.\n4- Sarketa egiterakoan postura berriak, probatu. Horrela, joango zara ikusten zein posturetan sentitzen zaren erosoen, zeinetan sentitzen duzun gehiago…\nBueno badakizu, joan probatzen, eta bidea eraikitzen asko disfrutatu, askotan helmuga buruan dugunean, bideko loreak ez ditugu ikusten eta…”\nCategories: Aholkuak\tTags: Aholkuak, neska, orgasmoa, sarketa\tMozorro erotikoen proposamena\n2010(e)ko Uztailak 14\nIragarri genizuen bezala, asteartero sexu proposamen batekin helduko zaigu Manex Rekarte sexu-hezitzailea. Oraingoan mozorro bero-bero batekin dator. Adi!\nCategories: Aholkuak, proposamenak\tTags: manex rekarte, mozorro erotikoa, proposamena, sexua\tSemenaren zaporea hobetzen laguntzen duen elikagaiak badaudela entzun dut. Zein dira zapore hobea ematen dioten jakiak?\nCategories: Aholkuak\tTags: RSS


Eduardo García de Enterría - Wikipedia, entziklopedia askea.\nEduardo García de Enterría y Martínez-Carande (Ramales de la Victoria, Kantabria, Espainia, 1923ko apirilaren 27a - Madril, 2013ko irailaren 16a) legegizona eta abokatua izan zen.\nRamales de la Victoria, 1923ko apirilaren 27a\nMadril, 2013ko irailaren 16a (90 urte)\nepailea, unibertsitateko irakaslea, abokatua, legelaria eta idazlea\nGizarte Zientzietako Asturiasko Printzesa Saria (1984)\nMenéndez Pelayo International Prize (2006)\nAlfontso X.a Jakitunaren Ordenako Gurutze Handia (1969)\nhonorary doctorate of the University of Valladolid (1991)\nhonorary doctorate of the University of Cantabria\nhonorary doctorate of the University of Oviedo\nZuzenbide-ikasketak egin zituen Bartzelonako eta Madrilgo unibertsitateetan. 1957an, Valladolideko Unibertsitateko zuzenbide-katedra eskuratu zuen, eta Madrilgo Complutense Unibertsitateko katedraduna da 1962az gero. 1978an, Estrasburgoko Giza Eskubideen Europako Epaitegiko epaile izendatu zuten, eta, zeregin horrekin batera, Gobernuaren aholkulari gisa jardun zuen 1979tik 1986ra, UCD eta PSOE alderdiak gobernuburu zirela. Legegintzaldi haietan, estatuaren lurralde-antolaketa arautzeko zenbait lege idazten eta eratzen parte hartu zuen, 1978ko Espainiako Konstituzioak agintzen zuenari jarraituz; esate baterako, Autonomien Legea sortu zuen. 1988an, Zuzenbide eta Ekonomiako Madrilgo Eskola Librea sortu zuen, Enrique Fuentes Quintana katedradunarekin batera.\nLan horietaz gainera, ikerketa-lan garrantzitsuak egin ditu. Zuzenbide administratiboari buruz osatutako teoriek eragin handia izan dute Espainian eta, bereziki, Latinoamerikan. Estatuko eta atzerriko hainbat unibertsitatetan eman ditu eskolak, eta liburuak idatzi ditu zuzenbide administratiboari buruz, besteak beste, Curso de Derecho Administrativo. 1970ean, Real Academia de Jurisprudencia y Legislación erakundeko kide izendatu zuten, eta, 1994an, berriz, Real Academia Españolakoa. 1984an, Gizarte Zientzietako Asturiasko Printzea saria eman zioten.\n30 liburu baino gehiago idatzi ditu, tartean Tomás Ramón Fernándezekin batera idatzitako eta bi liburuki dituen Curso de Derecho Administrativo, zuzenbide-ikasle belaunaldi askok ikasia.\nBeste lan nabarmenak honakoak dira:\nHamlet en Nueva York: Autores, Obras, Paises. Escritos Literarios\nAzken aldaketa 29 urtarrila 2020(e)an, 14:36(e)tan\nOrriaren azken aldaketa: 29 urtarrila 2020, 14:36.


Azken Kilometro erraldoia\nUrriko lehenengo igandean Kilometroak egiten jarraituko dugu». Uztailean Gipuzkoako ikastolek lau urtez egindako hausnarketa plazaratu zutenetik, zalantza ugarirekin galdezka joan zaizkie Kilometroak festaren antolatzaileei, baina argi utzi nahi du Nekane Artola Kilometroak Kultur Elkarteko lehendakariak: «Kilometroak ez dira amaituko; berrasmatu egingo ditugu». Jai txikiagoa izango da, parte hartzeari bideratua, eta aldarrikapen kutsua berreskuratuko du. Eta festa eredu berri hori ontzen ari direla egingo dituzte igandean Kilometroak Zarautzen, Salbatore Mitxelena ikastolak antolatuta; eredu zaharraren azken metroak izango dira.\nAspalditik zetorren kezka jaia hartzen ari zen tamainarekin eta bilakaerarekin. Artolaren aurretik, Arantza Manterola izan zen Kilometroak Kultur Elkarteko lehendakari, eta azaldu du orain hamar urte jada bazegoela auziaz hausnartzeko beharra eta gogoa: «Kilometroak amaitzean egiten den memorian, urtero kezka berak errepikatu izan dira: jaia handiegia dela, eskuetatik joan zaigula, gaztetxoekin arazo bat dugula alkohol kontsumoari dagokionez, festa kontsumitzeko pentsatuta dagoela, parte hartzea jaisten ari dela... Azken batean, beste jai baten modukoa dela, eta eredu kontsumista horrek ez dituela islatzen ikastolen eredua eta balioak».\nMoldaketak eta doikuntzak egin dituzte urteetan, baina, 2015ean, gogoeta sakon bat abiatzea erabaki zuten. Kilometroak jaia zertarako nahi zuten aztertu zuten, Mikel Egibar festaren koordinatzaileak gogoratu duenez: «Jaiak misio guztiz soziala du, baina ez genuen argi ikusten egun misio hori betetzen denik; nolabait ere, ludikotasunaren gizarteak desbideratu egin du festak jatorrian zeukan aldarrikatzeko premia. Eta, egun, euskal hezkuntza sistemak eta euskarak oraindik eskatzen dute aldarrikapen hori». Diagnostiko horretan bat etorri dira ikastola guztiak, Artolaren arabera: «Egun, jai masiboak hobesten dira, kontzertuak... Baina horrek festaren zentzua desbideratzen du. Hori jaso dugu ikastoletatik, adostasun handiz, eta berme hori dugu aldaketa martxan jartzeko; orain, gure ardura da zentroei aldaketa hori eskaintzea».\nFuntsean, 2020tik aurrera —Villabona-Amasa eta Zizurkilgo Zubimuxu ikastolak antolatuko du festa nagusia—, egungo jaia txikitzera joko dute. Batetik, jende asko erakartzen duelako. 2015ean, 60.000 lagun baino gehiago bildu ziren Usurbilen; iaz, eguraldi txarra izan arren, 20.000tik gora joan ziren Urretxu-Zumarragara. Segurtasunaren ikuspegitik ere «arazo» bihurtu da jendetza hori, Artolaren hitzetan: «Araudia ikaragarri zorrozten ari da». Beraz, kopuru horiek murriztu nahi dituztela esan du Egibarrek: «Gure helburua izango da 10.000-15.000 pertsonako jai bat egitea, kalitatea hobetuz eta parte hartze aktibo eta kontzientea bultzatuz».\nBestetik, jai erraldoi bat egiteak antolakuntza erraldoia eskatzen die. Egibarrek onartu du «instituzionalizatu» egin dela jaia: «Antolakuntza handituz joan da, instituzionalizatuz, burokratizatuz... Orain hamasei batzorde dauzkagu, urtean zehar 300 pertsona aritzen dira, eta Kilometroen egunean bertan, 1.500-2.000 pertsona. Beti beharrezkoa da? Agian ez, baina hala ezarrita dago». Ikuspegi ekonomikoaz ere mintzatu da Manterola: «Askotan pentsatzen dugu gauza handiak eginez diru gehiago lortuko dela, baina ez da beti hala; eta ikusi dugu galerak ere handiagoak izan daitezkeela».\nEra berean, tamainak lan zama handia dakar. Manterola askotan izan da horren lekuko: «Kilometroak antolatzen duen ikastolak izugarrizko ilusioarekin hartzen du, baina oso nekatuta bukatzen du. Eta, amaitzean, mahai gainean jartzen dute hausnarketa beharra, baina haiek jada ez daude lantaldeetan». Ardura hori banatu egin behar dela uste du Artolak: «Orain arte, jaia antolatu behar zuen ikastola buru-belarri aritzen zen, eta besteek ez genuen ardurarik hartzen... Asmoa da ikastola guztiei ematea parte hartzeko aukera hori».\nHelburu hori izango dute ikasturte osoan zehar antolatuko dituzten jaialdi txikiek, Artolak esplikatu duenez. Batetik, partaidetza zabaltzea, eta antolakuntza prozesuan sortutako egiturak eta erlazioak neurri batean mantentzea: «Kilometroak antolatzeak ikastoletan sortzen du halako kohesio bat, indarra, ilusioa... Baina, aldi berean, oso intentsoa da, eta gero horri eustea oso zaila da: taldeak desegin egiten dira. Eta ez badira elikatzen, galdu egiten dira auzolanerako ohiturak, harremanak... Jaialdi txikien bidez, jarraitutasun bat eman nahi diogu horri». Bestetik, kanpora begirako lana sendotu nahi dute halakoen bidez: «Ideia da komunitatea astintzea. Oraindik ez dugu zehaztu formatu bat; pixkanaka joango gara forma emanez, baina asmoa da ikastolatik kanpo egitea, eragile kultural gisa berriro plazara ateratzeko, herrira edo auzoetara, inguruko eragileekiko elkarlanean aritzeko».\nHorrela, gainera, «harrobi kulturala» lantzeko aukera izango dutela erantsi du Egibarrek. Ikastolen eta jaiaren beraren misioarekin lotu du: «Ikastolen behar materialei erantzuteko antolatzen bada ere, ikastolen mugimenduak herritarren eskutik jasotzen duen kultura berriro hezkuntzaren bidetik jendarteari itzultzen dio jaiak, euskal kultura indartuz eta elikatuz. Inguruarekiko elkarrekintza hori sortzeko tresnak behar ditugu». Uste du horrek etengabeko hausnarketa bat ekarriko duela, aldi berean: «Zer da ikastola? Zer funtzio betetzen du egungo jendartean? Zer ematen dio herriari?».\nInguruari hurbilduz, parte hartzea ere bultzatu nahi dute. Batetik, festa egiteko moduan. «Jaiaren kontsumo estatiko eta aldebakarrekoaren aurrean, beste aukera batzuk eman nahi ditugu», azaldu du koordinatzaileak. Horrek ekarriko du guneen egitura aldatzea: «Zirkuitua desagertu egingo da, jendeak ez duelako ia betetzen ibilaldi osoa. Beraz, guneak tematikoak izango dira: zerbait emateko eta jasotzeko eta ludikotasun aktiboagoa jorratzeko».\nPlanteamendu berri horren bidez, buelta eman nahi diote egun ikastolen festek duten kezka handienetako bati: gazteen alkohol kontsumoa. Egibar: «Gune gehienetako egitura antzekoa da: oholtza, txosna, kontzertua; hiru elementu horiek dakarten laugarrena da mozkorraldia. Beste modu batera antolatu behar dugu hori». Kontzertu handirik ez da izango, beraz? Ezetz erantzun du koordinatzaileak: «Ez ditugu kontzertuak baztertuko, baina ordu jakin batzuetan izango dira, ez egun osoan zehar, etengabe eta toki guztietan».\nGiro berezia herrietan\nBaina, partaidetzaz mintzatzean, jaiaren antolakuntzari ere erreparatu diote. Jakitun daude ez dela erraza, eta ez dela soilik Kilometroak eta antzeko festen arazoa. «Gero eta gehiago kostatzen da urte osoko lanean konpromisoa mantentzea», aitortu du Artolak. Hala ere, festaren eguna hurbildu ahala ilusio handia pizten dela nabarmendu dute hirurek. Artola: «Beti ematen du jendea faltako zaigula, baina, bi asteren faltan, bat-batean mundu guztia etortzen da». Egibar: «Sentsazioa da hor egon beharra dagoela». Manterola: «Giro berezia sortzen da herrian, eta zaila da ihes egitea».


EAJ-PNV - Kerman Orbegozo: “Debagoieneko ESIko gerentearen testigantzak berresten du Osakidetzak ondo jokatu zuela kontratazioetan”\nKerman Orbegozo: “Debagoieneko ESIko gerentearen testigantzak berresten du Osakidetzak ondo jokatu zuela kontratazioetan”\nGerentearen deklarazioak argi uzten du Osakidetzako langile guztiek arau, eskubide eta betebehar berberak dituztela, baieztatu du legebiltzarkide jeltzaleak\nDebagoieneko ESIko gerenteak agerraldia egin du gaur goizean Eusko Legebiltzarreko Osasun Batzordean, osasun erakundeak espezialista (anestesista) bat kontratatzeko jarraitutako prozedura aztertzeko, non Osakidetzako azken EPEko azterketen ustezko filtrazioa ezagutzera eman zuen pertsonetako baten “errepresaliak” salatu baitzituen. Kerman Orbegozo jeltzaleak esan duenez, testigantza horrek ziurtatzen du profesional horrekin jarraitutako prozedura indarrean dauden legeen araberakoa izan zela, eta baita gainontzeko langileekin izandako berbera ere.\n“Osakidetzak bere arauetan ezarritako kontratazio prozedura jarraitzen du beti, eta horixe bera egin zuen alor horretako espezialistarekin ere. Langile guztiekin jokatzen den modu berean jokatu zen. Jokabidea desberdina izan balitz, orduan bai, diskriminazio bat egongo zen eta, beraz, oinarridun salaketa bat. Baina gertakariak aurkakoak izan ziren: ez zen errepresaliarik egon. Arauen araberako jarduna egon zen, anestesistak berak aitortzen duenez”.\nOrbegozok kasu zehatz horren normaltasuna defendatu du, eta baieztatu duenez, kontratua eten beharrean, bere lan-baldintzak nabarmen hobetu zuren. “Profesional hau ordezkatzen ari zen pertsonak borondatezko lan-utzialdia eskatu zuen azkenean. Une horretan, ordezkapen kontratua bertan behera geratzen da eta prozesu berri bati ekiten zaio, ez ESIak kudeatutakoa, baizik eta zerbitzu zentralek kudeatutakoa, leku libre hori betetzeko. Profesional hori leku libre hori betetzeko lehen lekuan dago eta bertara sartzen da”. Hori dela eta, gaineratu du, gezurra da berak adierazi nahi izan duena, alegia, Osakidetzak langabezia zerrendara bidali duela “egun bakar bat ere ez duelako pasa kontrolatuta egon gabe”. Are gehiago, zehaztu du, gaur bere egoera “kontratu-desegitearen aurrekoa baino egonkorragoa eta hobea” da.\n“Osakidetzak ezin zuen beste modu batean jokatu. Ezin zien kontratazio zerrendei jaramonik ez egin, ezta ere leku huts bat bete Gabe utzi arauetan ezarritakoaren arabera. Pertsona horrentzat jarduera irregularra eta desberdina nahi al zen? Osakidetzak Legearen arabera dihardu, kasu honetan, eta baita beste guztietan ere”.


ADARRAREN PUNTAN: IKUSGAIA ETA IKUSGAITZA\n2013(e)ko martxoakren 26(a), asteartea\nIKUSGAIA ETA IKUSGAITZA\nPentagonoren kontrako erasoa Irailaren 11an\nJoan den Irailaren 11 dela eta, hor egon dira berriro ikusgai dorre bikien aurkako erasoaren irudiak. Nahitaez, hori da gure memorian grabatua geratu dena. Pentagonoaren kontrako antzeko sarraskia (politikan are garrantzitsuagoa, agian) ahultzen doa urtez urte telebistetan. Hirugarren hegazkin hori, Pensilvanian jausitakoa, badoa poliki-poliki albistegietatik desagertzen. Edonori galdetzen bazaio data hartan zer gertatu zen, “Dorre bikien atentatua” erantzungo luke. Bush presidentearen garaian Pentagonoaren kontrako atentatuen irudiak argitara atera ziren, baina egun hauetan nekez ikusi ditugu. Ez dute ez kalitaterik ez hunkitzeko ahalmenik.\nIrudiaren garaian, jakina, gudu-zelaian baino, bideoetan irabazten dira gerrak. Hori horrela hasi zen gertatzen AEB eta Sobietar Batasunaren “guda hotzean” eta denborarekin poderioz areagotu besterik ez du egin.\n“The Kennedys” telesaioan erakusten zitzaigunez, John F. Kennedyk egundoko porrota jaso zuen Bahia de Cochinos-eko lehorreratzea baimendu zuenean. Askoz ere bizkorrago agertu zen zenbait hiritar ekialdeko Berlinetik ihes egiten hasi zirenean. Bere aholkulariek “Stasi” poliziaren sarraskien irudiak erakusten zizkioten, erantzun azkar baten eske. Presidenteak erantzunik mingarriena ikustatu zuen, argi eta garbi, “eraman pelikula hori telebista-kate guztietara, hori da egingo dugun bakarra”.\nBerriki munduan izan diren gatazkarik nabarmenenetan, irudien erabilera guztiz erabakigarria izan da iritzi publikoaren batailan. Denok ikusi genuen Sadamen estatuaren jaitsiera Iraken edo Buda Imajinaren leherketa Afganistanen, baina ez dakigu zehatz-mehatz nolakoa izan zen Bin Ladenen heriotza. Jakin izan dugu, baita ere, Kuwait berreskuratzeko gudan zenbait irudi moldatu edo antzeztu zirela: petrolioz kutsatutako ubarroia edo irakiar soldadu belaunikatuen errendizioa, besteak beste.\nZorionez, sarritan hau ere, xakeleko telefonoetako kamerak eta Interneteko bat-batekotasuna, zenbait abusu salatzeko tresna bihurtu dira. Horiei esker jakin izan dugu Sirian matxinada gertatzen ari zela edo Irakiar presoen tortura eta apalkuntzak.\nBeste kontu bat da zinearena. Hor bai eraiki daitezke, izan diren eta izan ez diren gertaerak. Ezinbestez Bigarren mundu-gerra, Vietnamekoa edo “Mendebaldeko konkista” behin eta berriz ikusten ditugun pelikulei loturik daude. Bai, badira beste bertsio batzuk ere, Hollywooden egiten direnez aparte, baina zorte handiz zaleentzako zinemaldi ezkuturen batean izango dituzu ikusgai eta jakina, baliabideak oso bestelakoak izango dira.\nFormatu txikiko gerretan ere irudiak arma ezin hobeak bilaka daitezke. Olvido Hormigos zinegotziaren afera azken eredu bitxia izan daiteke. Baina ez da azkena izango. Ez ahaztu: zugandik hurbil, kamera bat dago.\nHamaika ikusteko jaioak gara. Bai zera. Eta beste hainbat sekula ez ikusteko ere.\nEgilea: nineuk ordua: 02:33\nEtiketak: 11-s, Bush, Pentagonoaren kontrako erasoa, Sadam\nUnknown 2014(e)ko otsailakren 28(a) 12:09


SatOne artista venezuelarraren erakusketa Bilbon • ZUZEU\nSatOne artista venezuelarraren erakusketa Bilbon\nSatOne-ren erakusketa Bruselan. CC-by BTOYandrea\n“Decisions” (erabakiak) deitzen da SatOne-ren liburu berria, eta honen aurkezpena Bilbon egitea erabaki du artista Venezuelarrak. Bilbo Zaharrean kokatuta dagoen SC galerian –Cortes Kalea, 4- jarriko ditu ikusgai bere azken lanak. Gaur egun Alemanian bizi bada ere, hamar gehi bat herrialdeetan ibilitakoa dugu maisu polifazetiko hau, eta bere obrak erabili dituzten enpresa zerrenda luzearen artean Ford auto marka amerikarra eta Adidas kiroletako enpresak azpimarratu behar dira.\nMunichen bizi den ilustratzaile eta artista autonomoa dugu SatOne; Venezuelan bizi zela oraindik, oso gazte sentitu zuen graffitiarenganako erakarpena. Diseinatzaile grafiko honek estilo oso pertsonala izatea lortu du lanaren poderioz eta bere hizkuntza propioa sortzera ailegatu da. Teknika zurrunaren eta artisten askatasunaren arteko oreka bikain lortu badu ere, artisten gremioan “eskuz egindako industria piezak” sortzen dituela esan ohi da, makinek dagiten perfekzio eta teknikarekin lan egiten baitu.\nEtorkizuneko irudi eta forma robotikoak maite baditu ere, bere lanetan beti uzten du zatiren bat forma gizatiar eta organikoagoentzat. Maisutasun osoz batzen dituen estilo grafiko eta akrilikoak suspensea eragin ohi du ikusleen artean, eta diseinu grafikoa, ilustrazioa eta arte abstraktua, batasun hautsiezin batean uztartzea erdiesten du Venezuelarrak.\nartea, graffitiak, SatOne


X.M. Errekondo: “Migrazio-lekualdatzeekin bizitzen ari garena krisi humanitarioa da” | Usurbildarrak aurrera\n← 8. Usurbil Basurde Krossa burutuko da Usurbilen irailaren 20an\n‘Usurbil Herri Anitza 2015’ ekimena irailaren 10etik 20ra bitartean →\nX.M. Errekondo: “Migrazio-lekualdatzeekin bizitzen ari garena krisi humanitarioa da”\nPosted on 2015/09/04 | Utzi iruzkina\nAzken asteetan gerratik ihes egiten dabiltzan errefuxiatuen irudiak ikusten ari gara, beharraren eta ezinaren argazkiak. Irudi gogorrak. Egoera honen aurrean Euskal Herrian, udal eta erakunde gehienek neurriak hartuko dituztela iragarri dute, prest daudela errefuxiatuak hartzeko eta horretan dihardute. Tamalez lehenbiziko urratsa ez dago horien esku; Europako Batasuneko estatuek ados jarri behar dute, errefuxiatuak nola banatu.\nBigarren mundo gerratik hona izan den pertsonen joan-etorri masiboa handiena gertatzen ari da Europan. Milaka pertsona dira gerratik, heriotzatik eta miseriatik ihes egiten ari direnak. Era horretara, ACNURen arabera pertsona horien %80k asiloa eskatzeko baldintzak betetzen dituzte, gatazka egoeran dauden Iraken, Sirian edo Afganistanen dutelako jatorria.\nXabier Mikel Errekondo, Amaiurreko diputatuak Euskal Herrira, Espainiako estatura edo Europako Batasunera iristen diren migratzaileei osasun zerbitzu integrala eman behar zaiela defendatu du: “Onartezina da jatorri, arraza, sinismen edo egoera legalagatik pertsonen arteko ezberdinketa egitea. Migrazio-lekualdatzeekin bizitzen ari garena krisi humanitarioa da eta inolaz ere ezin zaio horri alanbradekin, jazarpen militarrarekin, merkataritza kuotekin edo eta osasun zerbitzuetako murrizketekin erantzun”.\nXabier Mikelek erabat gaitzetsi du migratzaileei osasun zerbitzu integrala emateko gutxienez sei hilabeteko erroldatzea eskatuko dien Alderdi Popularraren proposamena.\nEuskal koalizioak hainbat ekimen aurkeztuko ditu milaka errefuxiatuen lekualdatzeak sorturiko krisi humanitarioari aurre egiteko neurriak har ditzan Mariano Rajoyren gobernuak. Kongresuan eta Senatuan aurkeztuko ditu Amaiurrek ekimenok. Xabier Mikel Errekondo bozemaileak aurreratu duenez, barne ministroaren urgentziazko agerraldia eskatuko dute bai plenoan eta baita batzordean ere. Senatuari dagokionez, datorren astelehenean zehaztuko du Amalur Mendizabal senatariak zertan datzan koalizioaren ekimen parlamentarioa: “Denbora agortzen ari da eta Europako Batasunera sartu nahian ari diren milaka errefuxiatuk ezin du askoz gehiago itxaron. Europako gobernuek berehalako erantzuna eman behar dute, ezin da gehiago atzeratu”.\nErrekondok txalotu egin du Bartzelona, Madril, Iruñea eta estatuko beste udal batzuek eta Nafarroako gobernuak errefuxiatuei babesa emateko martxan jarri dituzten ekimenak: “Guztion ardura da, erakundeena eta gurea, herritarrona”.\nEHBilduk bilkura monografiko batean eskaera erregistratu du. Bertan, EAE errefuxiatuentzat harrera lurralde izendatzea eskatuko dute batetik, eta bestetik, Legebiltzarrak berak errefuxiatu kopurua zehazteko.\n“Aurtengo udan Europako Batasuna izaten ari den jarrera ez da inolaz ere onargarria. Asilo politika bateratua ez daukala erakusteaz gainera, Batasuneko agintari politiko batzuen aldetik jarrera xenofoboak eta arrazistak bultzatzeko joera nabarmendu da. Europako Batasunak eta bere barnean dauden estatuek eta horiek erantzun bat eman behar diete heriotzatik eta ihesetik ihes egiten ari diren eta beren etorkizuna bakean oinarritu nahi duten milaka eta milaka pertsona horiei. Giza eskubideak babestea eta betetzea ez da exijentzia horren oinarri bakarra. Ez baitugu ahaztu behar Europaren eta bere kideen nazioarteko politikak eragin zuzena daukala pertsona horien jatorrizko herrien egoeran; Europak eta bere aliatuek pertsonen eskubideei baino garrantzia handiagoa eman diote arlo edo interes ekonomikoei eta geopolitikoei”.\nArazo humanitarioen aurrean konponbide polizialak jartzeari uzteko exijitzen die EH Bilduk Europako Batasunari eta Espainiako estatuari; era berean, giza eskubideen aitortzan eta errespetuan daukaten jarrera zekena alboratzeko eskatzen die. Horrez gain, Euskal Herriko erakundeei, parlamentuetan hasi eta udaletaraino, drama honen aurrean jarrera aktiboa izateko eskatzen diegu, pertsona migratzaile, exiliatu edo errefuxiatuentzako gune ireki bezala izendatuz. Zentzu horretan, hainbat ekimen aurkeztuko ditugu hurrengo egunetan”.\nEuskal Herriko hiriburuetako alkateek eta erakundeek errefuxiatuak etxean hartzeko ekimena martxan jarri dute:\nGasteiz: Gorka Urtaran alkateak (EAJ) hirian hamar familia hartzeko gai dela udala gaur-gaurkoz iragarri du; gainera, errefuxiatuak etxean hartzeko prest daudenen lista bat bideratzeko asmoa agertu du.\nDonostia: Udala ere batu da bidera, baina ohartarazi du erakunde bakoitza ez daitekeela ari bere aldetik. Osoa izan behar dela erantzuna. Elkarlana eskatu da udalen, aldundien eta gobernuen artean.\nNafarroako Gobernua: errefuxiatuak hartzeko prest dagoela iragarri du. Espainiako Gobernuaren jarrera ikurisirik, zuzenean UNHCR Iheslarientzako Nazio Batuen Goi Mandatariarekin harremanetan jarriak dira, errefuxiatuak bideratzeko (Nafarroara ekartzeko, edonola ere, Madrilen baiezkoa beharko dute).\nEusko Jaurlaritza: Egoera argitzeko eskaria egin dio Madrili. Lantaldea sortu du, Araba, Bizkaia eta Gipuzkoako aldundiekin, baita Bilbo, Donostia eta Gasteizko udalekin batera, milaka errefuxiaturen etorreraren jarduerak koordinatzeko.\nSare sozialen bidez zabaltzen ari da; irailaren 12an ekimen herritarra bultzatuko da, Errefuxiatuen Aldeko Nazioarteko Eguna. Ostiralean Erresuma Batuko hainbat hiritan, Eskozian, Irlandan, Norvegian, Suedian, Danimarkan, Italian eta Grezian mobilizazioak antolatuta daude.\nEuskal Herrian ere hasi dira antzeko ekimenak egiten.


Janet Yellen - Wikipedia, entziklopedia askea.\n2021eko urtarrilaren 26a -\n← Andy Baukol (en)\n2014ko otsailaren 3a - 2018ko otsailaren 3a\n← Ben Bernanke (en) - Jerome Powell (en) →\nFederal Reserve Bank of San Francisco (en) buruzagi\n2004ko ekainaren 14a - 2010eko urriaren 4a\n1997ko otsailaren 18a - 1999ko abuztuaren 3a\nBrooklyn, 1946ko abuztuaren 13a (75 urte)\nPembroke College in Brown University (en) : ekonomia\nYale Unibertsitatea Ph.D. : ekonomia\nCharles Engel (en)\nekonomialaria, katedraduna, bankaria eta politikaria\nHonorary doctor of Brown University (1998)\n50 Most Influential (2012ko iraila)\nFederal Reserve Board of Governors (en)\nFederal Open Market Committee (en)\nJanet Louise Yellen (Brooklyn, New York, 1946ko abuztuaren 13a) estatubatuar ekonomialaria da, 2014tik 2018ra Erreserba Federalaren zuzendaria izan zena, kargua bete zuen lehen emakumea. 2021etik Joe Biden presidentearen gobernuan Ogasun idazkaria da. 2010etik 2014 Erreserba Federalaren zuzendariordea izan zen. Irakasle emeritua da Kaliforniako Unibertsitatea Berkeleyn.\n1994tik 1997ra Erreserba Federalaren Gobernadore Batzarraren kide izan zen, eta berriz ere 2010 eta 2018 artean. Bill Clinton presidentearen ekonomia-aholkularien kontseiluaren mahaiburua izan zen 1997tik 1999ra, San Frantziskoko Erreserba Federalaren presidentea izan zen 2004tik 2010era. 2014an, Barack Obama presidenteak Erreserba Federala zuzentzako izendatu zuen. Agintaldi bat bete zuen, Donald Trump presidenteak ez zuen berrautatu 2018an.\n↑ (Ingelesez) «Biden to nominate Janet Yellen as US treasury secretary» BBC News 2020-12-1 (Noiz kontsultatua: 2021-1-25).\n↑ (Ingelesez) «Janet Yellen to be first female US treasury secretary» BBC News 2021-1-26 (Noiz kontsultatua: 2021-1-26).[Betiko hautsitako esteka]


Patri Espinar Labián (Usansolo, 1985)\nKirolaria. Hura du pasio eta bizibide. Gaur egun esku-pilotan dabil, baina lehenago futbolean eta palan ere lehiatu da. Iaz, Kolonbian, one wall pilota jokoaren munduko txapelketa irabazi zuen banakakoan eta binakakoan (Amaia Araiztegirekin batera). Aurten, berriz, Galdakaoko II. Berdintasun Saria jaso du, kirolaren arloan berdintasunaren alde egindako lanagatik.\nPilotaria, kirolaria… zertzat duzu zure burua?\nAzken boladan jende askok esaten dit pilotari, baina nik kirolaritzat dut nire burua, beti ibili naizelako kirol munduan. Konpetitu dut futbolean eta pilotan (pala eta eskua), baina ibiltzen naiz mendian, piraguan, eskian… Kirol asko egiten dut.\nNoiz eta zerekin hasi zinen?\nHasi nintzen 6 urterekin areto-futbolean, Usansolon, mutilekin. Egin nuen ere saiakera bat pilotarekin, 8 urte inguru nituela, baina probatu eta berehala utzi nuen. Jarraitu nuen areto-futbolean mutilekin, eta gero 9-10 urterekin hasi nintzen berriro esku-pilotan, eta biak tartekatu. 14-15 urterekin futbolean hasi nintzen neska nagusiagoekin eta 17rekin esku-pilota utzi nuen.\nHala nahi zenuelako?\nEz, sekulako penarekin utzi nuen. Niri gehien gustatzen zaidan kirola esku-pilota da eta zen. Utzi nuen ezin nuelako segitu. Mutilekin ibiltzen nintzen, eta kadeteak arte primeran ibili nintzen, baina kadeteetan hasi nintzen sekulako aldea nabaritzen eta jubeniletan ja jasangaitza zen. Nola ez zen egiten ezer neskentzat eta neska bakarra nintzen garai horretan… Kristoren penarekin utzi nuen, eta jarraitu nuen futbolean.\nZergatik duzu hain gustuko pilota?\nJokoak berak ematen didana gustatzen zait. Pilota astintzeak gozamen handia ematen dit, eta gainera balio dit askatzeko nire barruko tentsio eta amorru guztiak. Pila bat gustatzen zait jokoan bertan nola lortzen den tantoa, nola irabazten diren partidak, pila bat lotzen nau: aurkariak desplazatu behar dituzu, urrun bidali, eta gero hutsune bat sortu han tantoa bukatzeko. Tanto bakoitza erronka bat da, partida bakoitza erronka bat da, oso ezberdin jokatzen dituzu partida eta tanto bakoitza, noren kontra jokatzen duzun, nola zauden… Horrek lotzen nau.\nNoiz hasi zinen berriro pilotan?\n17 urterekin eskua utzi eta 19-20 urterekin palarekin hasi nintzen. 6-7 urtez ibili nintzen palan.\nAukera handiagoa dago emakumeak palan ibiltzeko?\nBai. Eskuz ibiltzen ginen neskok utzi behar izaten genuen lehenago edo beranduago, ez zegoelako lehiaketarik neskentzako, eta mutilekin ari bazara iristen da momentu bat ezin duzuna konpetitu, ezinean ibiltzen zara. Eta bideratzen zaituzte palara, palan badaudelako lehiaketak bai trinketean bai frontoian. Azkenengo hiru urtetan, ordea, eskuz ibili naiz.\nAzkenengo hiru urteetan izugarri aldatu da, harrigarria da, eta da pertsona batek eta federazio batek hartu zutelako ardura hori, emakumeen esku-pilota bultzatzeko ardura. Hasi ziren Bizkaian bultzatzen, Bizkaiko Federazioa eta Iker Amarika, Emakume Master Cup-eko antolatzailea, eta Larrabetzun emakume esku-pilotarien klub bat sortu zen, lehenengoa, txokoan. Hor hasi zen dena. Iker Amarikak Emakume Master Cup sortu zuenetik eta telebistan ateratzen hasi ginenetik, boom bat izan da. Hiru urtetan egin da 30 urtetan egin ez duguna, historian emakumeen esku-pilotaren alde egin ez dena. 120 pilotaritik gora dabiltza, gero eta gehiago datoz, gero eta neska gehiago daude eskola-adinean, eta horrela jarraitzen badugu sekulakoa izango da. Hiru urtetan aurrerapauso pila eman dira.\nKirolean aritu ez ezik, kirolarekin loturiko ikasketak egin zenituen: soin hezkuntza ikasi duzu. Zer eman dizu horrek kirolari moduan?\nKirol psikologiak pila bat ekarri zidan. Gazteagoa nintzenean, burua ez neukan hain egonkortua, ez nituen oso ondo kontrolatzen nire amorruak eta nire barruko gauza asko, ez nuen ondo kanalizatzen energia hori guztia, eta kirol psikologiaren bitartez ikasi nuen hori dena beste era batera bideratzen edo transformatzen, eta are gehiago, kontrol mental handiagoa edukitzen. Niri horrek asko lagundu dit kirol munduan. Gaur egun amorru handia sartzen zaidanean edo ez nabilenean ondo jokatzen, saiatzen naiz horri buelta ematen eta aldatzen, eta hori ikasi dut esperientziarekin, baina baita ere kirol psikologiako teknikekin.\nNoiz eutsi behar izan diozu buruari hotz?\nIaz Kolonbian egon nintzen one wall munduko txapelketan. Niretzat jokamolde berria zen, ni ez naiz ibiltzen horretan, eta munduko txapelketara joan baino lehen Valentzian egon nintzen bertako eta Euskadiko selekzioekin, eta hor erakutsi zidaten nola jokatzen den Europan eta Amerikan, zeren guk euskal erara jokatzen genuen eta oso ezberdina da. Valentzian egurra eman zidaten toki guztietatik, partida guztiak galdu nituen, eta aldiz, munduko txapelketara joan nintzenean, lesioak eta oso momentu zailak pasatu ostean, presio guztia kendu nuen. Iritsi eta berehala, lehen partidan, orkatila bihurritu nuen, baina berdin zitzaidan, segitu nuen, tantoz tanto, jokoz joko. Valentzian egurra eman zidatenei irabazi nien: nire ustez, haiek buruz ahulago zeuden, nahiz eta teknika aldetik hobeak izan eta kirola hobeto ezagutu. Argi dut irabazi nuela ez teknikagatik baizik eta buruagatik. Aldiro tanto bakoitza ahalik eta hobekien egitera eta dena ematera joaten nintzen, eta horrek ekartzen dizu irabaztea.\nZer da one wall?\nPilota joko bat da. Irlandatik dator, eta oso hedatua dago Europan eta Ameriketan. Ez du zerikusirik euskal pilotarekin, dena da ezberdina: instalazioak, pilota bera, tantoak egiteko modua, kolpea egiteko era, hankak jartzeko era, eskuaren mugimendua, espazioa nola hartzen den…\nKolonbiakoa izan al zenuen lehen munduko txapelketa?\nEsku-pilotakoa bai, palakoa ez. Palan Txilen egon nintzen 2005ean. Pilotari batentzat handia da munduko txapelketa, handiena, Joko Olinpikoetan oraindik ez baita euskal pilota sartzen kirol ofizial bezala. 2005eko esperientzia itzela izan zen, kirolari batek bizi nahi duen gauzarik ederrena. Horra, baina, Espainiako selekzioarekin joan ginen lau pilotari euskaldun.\nEuskal selekziokoek duela bi urte deitu zidaten lehenengo aldiz eta iaz deitu zidaten munduko txapelketara joateko. Ez nuen espero. Gainera, egon nintzen kirola uztekotan bizkarreko lesioarengatik eta aukera hori eman zidatenean izan zen hil ala biziko zerbait, orain ala inoiz ez, eta bete-betean aprobetxatu nahi nuen. Oso aukera gutxi eduki dut esku-pilotan jokatzeko, eta ni oso plaza emakumea naiz, gustatzen zait jendearen aurrean jokatzea, gustatzen zait erakustea. Agian ez zidaten berriro deituko, eta pentsatu nuen: orain demostratu behar dut orain arte demostratu ezin izan dudana. Eta hori egin nuen.\nBizkarreko lesioa aipatu duzu.\nBai, hor daukat oraindik. Lehenengo kolpe handia izan zen 20-21 urterekin, lehenengo hernia diskala atera zitzaidan eta oso une gogorrak pasa nituen. Dena dator motor istripu batetik, motor batek eman zidan kolpe bat, txikitu zidan oina, eta antza denez bizkarreko lesioa sortu zitzaidan. Eta duela bi urte eman zidan krak handi bat eskalatzen ari nintzela. Banekien hor zerbait oso larria neukala. Gaur egun egunero lokartzen zaizkit eskuak, egoten naiz bertigoekin, zorabioekin… Oso gogorra da emakume kirolari bezala, ez gaitu-eta inork ezagutzen, joatea aseguru-etxera, zeren horregatik daukagu asegurua, eta proba bat bera ere egin ez izana. Hor ematen dizu gogoa negar egiteko, kirola uzteko: zertan ari naiz ni hemen dena ematen pilotarengatik, gero lesio bat dut, ordaintzen dut nire asegurua eta ez didate egiten ezta proba bat ere! Azkenean familia medikuak egin zidan erresonantzia, pila bat eskertzen diot, eta emaitzak ikusi zituenean harrituta geratu zen, erresonantzia hori omen zen gizon zahar batena, ez gazte batena. Bederatzi orno nituen lesionatuak. 6-7 hilabetez ibili nintzen kirol-zentro pribatu batean, dirutza ordaintzen, bizkarra indartzen eta tonua hartzen, eta badirudi buelta eman niola, eta momentuz segitzen dut pilotan, baina beti kontrolatu behar dut nire gorputza eta zer egiten dudan.\nEmakume kirolarien egoerari begiratuta, zeintzuk dira premia larrienak?\nHainbat gauza ezberdindu behar dira. Alde batetik taldeko kirolak daude: futbola, saskibaloia, eskubaloia… Kirol horiek egituratuta daude, entrenatzaileak dituzte, klubeko arduradunak, klubak, urte osoko txapelketak… Esku-pilotaren kasuan, berriz, eskola kirola bai, baina kirol federatua oraindik ez dago ondo egituratua. Ari gara pausoz pauso, eta nik faltan botatzen dut egitura hori: entrenatzaile bat, prestatzaile fisiko bat, entrenatzeko ordutegiak, astean hiru entrenamendu, fisikoak eta teknikoak… Hori ez daukagu emakumeen esku-pilotan, eta nik hori nahi dut, nahi dut entrenatu astean hiru aldiz, entrenatzaile batekin, prestatzaile batekin, eta konpetitu astebururo, probintzian, Euskadin, eta Euskaditik kanpo. Hori falta da. Esan genezake esku-pilota dela kirol minoritario bat eta kristoren aldea dago kirol minoritarioen eta kirol nagusien artean. Kirol nagusietan, hala ere, alde handia dago emakumeen eta gizonen artean: baliabide ekonomikoetan, materialetan, komunikabideetan duen oihartzunean…\nZer neurri hartu beharko lirateke horren aurrean?\nAzken urteetan egin diren politikak: oihartzun gehiago eman komunikabideetan, nesken klubak sortu eta egituratu... Eta harrobitik hasi, umetatik. Lan ona egiten ari dira. Hogei urte hauetan pila bat aldatu da dena, eta nik uste dut segi beharreko bidea hau dela. Eta, gero, instituzioek babesa eman behar diote emakumeen kirolari. Gaur egun dena ari dira erregulatzen, adibidez diru-laguntzak jasotzeko emakumeen kirola bultzatu behar da, eta horrelako politikak oso lagungarriak dira neskentzat, bestela jarraituko genuke beti bezala. Bide onetik goaz, nahiz eta oso poliki joan.\nEMAK taldeko kidea zara. Zer da EMAK? Nola sortu zen?\nEMAK sortu zen 2011-2012 urteen inguruan. Diagnostiko bat egin zuen Donostiako Udaleko Berdintasun Sailak, erakusteko nola zegoen emakumeen kirola Donostian, arlo guztietan: eskola kirolean, aisialdikoan, federatuan eta goi-mailakoan. Nik parte hartu nuen kirolari moduan. Avento kirol aholkularitzako kide Ainhoa Azurmendi ibili zen dinamizatzaile lanetan, eta pentsatu genuen talde bat sortzea eta segitzea emakumeen kirola bultzatzen. Elkartu ginen bospasei emakume, kirolariak zein ez, eta hasi ginen jarduerak antolatzen: mendi-irteerak, piraguismo-irteerak, zine-forumak… Gaur egun martxan jarraitzen dugu, baina beste estrategia batekin: hitz egiten dugu kirol federazioekin, federazio horiek emakumeen kirola sustatu dezaten nork bere aldetik. Adibidez, horrela sortu dira Emakumea surflari eta Emakumea piraguista proiektuak, eta kristoren arrakasta izan dute. Emakumea surflari-n ehun eta piko emakume ari dira surfa egiten, piraguan ere beste pila bat…\nPilota Girls izeneko film laburrean agertzen zara. Kontatuko didazu zer den Pilota Girls?\nSra. Polaroiska taldeak egin zuen, Bilboko bi emakume dira: Maria Ibarretxe eta Alaitz Arenzana, bi artista puska. 2012an deitu zidaten, bideo bat egin nahi zuten, eta emakume pilotari bat izatea protagonista, zeren egin zuten pilotari buruzko lan handi bat Museo Etnografikorako eta konturatu ziren ez zegoela emakume pilotaririk, eta orduan lagun baten bitartez jarri ziren harremanetan nirekin.\nZer agertzen da bertan?\nBost minutuko labur bat da, eta bideoklip formatua du. Ematen du parcour egiten ari garela, eta ez pilotan jolasten, zeren ez dugu frontoian jolasten, gizona ez da protagonista… Protagonista da neska bat,eta frontoian aritu beharrean Bilboko hirian dabil, Kale Nagusian, banketxeetan, dendetan, autobusetan… Bideoak estereotipoak apurtu nahi ditu eta mezua hauxe da: gauza guztien gainetik pilotan jolasten dut, gustuko dudalako, eta muga guztien gainetik eta traba guztien gainetik jolasten dut. Eta hori da emakume pilotari bezala nik bizi izan dudana nire bizitza osoan pilota munduan, dena da muga. Nik nahi dut pilotan jolastu, ez didate babesik ematen etxean, berdin dit; neska bakarra naiz, berdin dit; ez dago nesken lehiaketarik, berdin dit: nik nahi dut pilotan jolastu. Eta segituko dut pilotan jolasten.\nAzken hitza: Urrea bai, dirurik ez\nMunduko txapelketa irabazteak gauza handia dirudi, eta bada, baina, agurtu aurretik, gauzak bere neurrira ekarri nahi izan ditu Espinarrek: “Ez dut inongo diru-laguntzarik jaso txapelketa irabazteagatik, beste nazioek, ordea, ematen dituzte. Bestalde, ez didate Basque Team-eko beka eman. Kirol klub bat sortu nuen emakumeen euskal pilota eta mendizaletasuna bultzatzeko: ez didate diru-laguntzarik eman horretarako, ez eta nire kirol merituengatik ere. Guztira lau diru-laguntza eskatu ditut (kluba hauspotzeko eta niretzako, one wall-en jokatzen segitu ahal izateko) eta ezetz esan didate guztietan. Hau da gure errealitatea”.\nKanal hauetan artxibatua: Pilota | Generoa | Sexismoa